Bandera beltzak kaiaren jabe | Bizigiro | Berria\nBandera beltzak kaiaren jabe\nPiratek Donostia abordatu dute, haizeari eta olatuei aurre eginez; 1.500 lagunek hartu dute parte, 203 baltsatan. Jendetza bildu da portutik Kontxako hondartzarako bidean ere, abordatzea ikusteko\nUretan eta lehorrean. Jendez bete da itsasoa, baita portuaren inguruak ere. JUAN CARLOS RUIZ / @FOKU\nOlatuekin dantzatu dira piraten baltsak Donostiako kaian; haizeak astindu ditu haien banderak eta aldarri koloretsuak. Oztopoak oztopo, hiria abordatu dute piratek Aste Nagusian. Portutik Kontxako hondartzarako bidea egin ohi dute jaietako astelehenean. Aurten, festa parte hartzaileen aldeko eta «kortsarioen» aurkako mezua lehorreratu dute.\nPasaiako (Gipuzkoa) lagun kuadrilla bat porturantz abiatu da. Eneko Lilly pirata jantzita doa, praka marradunekin eta kamiseta zuriarekin. «Beste txalupak abordatzeko asmoz gatoz, baina biolentziarik erabili gabe», azaldu du. Gainerakoek kamiseta horiak dituzte soinean, baita zapiak eta partxeak ere. Jon Sanzek esan duenez, denentzako tokia dago beren ontzian: «Herrian osatutako baltsa da; gogoa dugunok ateratzen gara».\nJolaserako eta elkar bustitzeko tartea ere hartu dute piratek abordatzean. J. C. Ruiz / Foku\nEider Villalva eta haren lagunak Kaimingaintxoko karparen ertzean daude. Gurpil itxurako flotagailuak dituzte gerrian; garagardoz betetako edalontziak, berriz, eskuetan. Donostiakoak dira gehienak, baina Madrilgo bizpahiru lagun ere badira taldean. «Guk lauzpabost urte daramatzagu. Hauek Madrilgoak dira; iaz atera ziren, eta gustatu egin zitzaien», azaldu du Villalvak.\nKontxara, nola edo ahala\nBertakoak eta kanpokoak; beteranoak eta hasiberriak; denak elkartzen dira abordatzean. Lehenengoz atera dira Mikele Albisu eta haren lagunak: «Antiguakoak gara, eta bederatzi laguneko taldea osatu dugu». Piraten bazkarian bete dute sabela, eta eguzkipean etzanda daude, itsasora sartu aurretik. Atseden hartu eta freskatu, bietatik egin dute: Jon Garitano ondokoa bustitzen ari da, ur pistolarekin. «Bizirik iristea da gure helburua, eta, ahal bada, baltsaren bat abordatzea», esan du Garitanok.\nGarrasiak, kantuak eta jauziak dira nagusi portuko arrapalan. Itsasora sartzeko gogotsu daude han bildutako 1.500 piratak. Abordatzea hasi baino ordu laurden lehenago ireki dituzte hesiak peto horidunek; ontzien bila abiatu dira piratak. «Bustitzeko gogoa dutela dirudi!», esanez animatu dituzte esatariek bozgorailuetatik.\nKontxarako bidea egiteko, arraunak erabili dituzte askok, baita flotagailuak ere. J. C. Ruiz / Foku\nPiraten zain daude baltsak uretan; kolorea eta aldarriak dira nagusi 203 ontzietan: ikurrinak, piraten bandera beltzak, euskal presoen aldekoak, Kukutza gaztetxekoa eta beste hainbat bandera astintzen ditu haizeak. Laster bete dira ontziak pirataz.\nUr ertzean daude Ezkila eta Matti: Traganarrua kofradiako kideak eta Donostiako lau gaztetxeetakoak, hurrenez hurren. Haien hitzekin hasi da abordatzea: «Goazen kortsario bihurtu den Donostia abordatzera!», esatearekin batera lehertu da suziria. Kontxarako bideari ekin diote ahal izan dutenek, flotagailu, arraun, beso eta zangoen laguntzarekin.\nUretara jaisteko eskailera batzuen buruan dago Kalepoza kofradiako Marina Estebanez, beste bi lagunekin. Ikusleei argibideak ematen ari dira. «Ostegunean hasi ginen guztia prestatzen, hesiak jartzen eta». Abordatzean ateratakoa da Estebanez, baina gaur lan egitea tokatzen zaio. «Kontxara bideratzen saiatzen gara, eta leher eginda daudenei ateratzen laguntzen diegu».\nHondartzara iritsitakoek pozik jaso dituzte besoak. J. C. Ruiz / Foku\nItsasoa ez ezik, jendez bete dira portuko eta pasealekuko bazterrak ere. Han dago Arantxa Urbieta; Errenteriakoa (Gipuzkoa) da, eta urtero joaten da abordatzea ikustera: «Senarra, koinatua eta ilobak ateratzen dira. Urtero iristen dira Kontxara; nola... hori beste gauza bat da!».\nKostata batzuk, errazago besteak, ordu erdi pasatxoan iritsi dira lehenengo baltsak Kontxara. Esku hutsik iritsi dira Ane Renteria eta Naroa Irigoien hondartzara: «Ez dugu aurkitu gure baltsa». Halere, pozik daude, Kontxara iristea lortu baitute. Martxel Lasa eta haren lagunek zorte hobea izan dute, baltsa ia osorik iristea lortu baitute: «Banbu adarrekin, okume xaflarekin eta flotagailuekin egin dugu». Baltsarekin ala gabe, Donostia abordatu dute piratek hamazazpigarrenez, eta haien bandera beltza astindu du haizeak hirian.


Hamalau bandera bedeinkatuko ditu bihar Hondarribia Arraun Elkarteak\nAza 23, 2018\tNork:\tUrko Etxebeste\t-\nArraunlariak, udaletxean, Kontxako banderarekin.\nArraun klubetan ezinbesteko hitzordua da bandera bedeinkapenena. Izango dira taldeak zer ospatzerik ez dutela izango, arraunaren modalitate guztietan ez dutelako trapurik irabazi. Ez da Hondarribia Arraun Elkartearen kasua. 2018ko sasoian irabazitako hamalau banderak bihar bedeinkatuko dituzte. Amabitxi lanak Maria Pilar Goikoetxeak egingo ditu, Ioseba Amunarriz lemazainaren amak.\nLehenik, 12:15ean, arraunlariak, klubaren zuzendaritza batzordekoak eta Arrantzaleen Kofradiako ordezkariak, Abiyuan txaranga buru dutela, desfilea egingo dute arraun taldearen egoitzatik abiatuta. Kale Nagusian zinegotziak gehituko dira desfilera, eta denak elkarrekin 12:30ean parrokian egingo den meza nagusira joango dira.\nMezaren ondoren, banderak Hermandadera eramango dituzte, Arrantzaleen Kofradiari emango dizkiote denak ohikoa den moduan, Ondorenm bazkaria egingo dute Alameda jatetxean.\nHondarribia Arraun Elkarteak irabazi dituen hamalau banderetatik hamar gizonen A traineruak lortu ditu. Beste bat emakumeenak irabazi du, aulki mugikorrean beste bi iritsi dira, eta azkena trainerilletakoa izan da. Banderarik nagusiena, Kontxakoa izan da.\nGorengo Mailako taldeak sei puntu lortu ...\nHiru puntu baino gehiagoko garaipena\nIrungo Gabonetako Krosaren amabitxi izang ...\nArbesko adinekoentzako zentro berriari bu ...\nNork: Urko Etxebeste - Aza 27, 2018\nIñaki Lopetegi irundarra, Gipuzkoako txa ...


Los Angeleseko Urrezko Globoetan, Cuaronen "Roma" pelikula nagusi\nLos Angeles-en “Roma” atera zen garaile. Urrezko Globoetako galan Alfonso Cuaronek zuzendutako luzemetraiak bi domina jaso zituen, atzerriko pelikula onenarena eta zuzendaritza onenarena. Adituen iritziz, sorpresaz beteriko emanaldia izan zen atzokoa. “Vice”, nominazio gehien zituen pelikula, eta aski mediatikoa izan de “A star is born”, ia disdirarik gabe atera ziren. Soilik Christian Balek jaso zuen komediako aktore onenaren urrezko globoa "Vicen" egindako antzezpenagatik. Jendearen ahotsetan eta kantetan egon den beste pelikula batek, aldiz, berebiziko arrakasta lortu du. “Queen”-en gorabeherak kontatzen dituen “Bohemian Rhapsody”-k drama onenaren domina eraman du etxera, eta Rami Malek, aktore onenarena lortu du, Bradley Cooper edo Willem Dafoe beteranoen aurretik.\nNola jantzi egoki Santomasetan?\nOreretako Jantzien Zentroko Ainhoa Mendiburuk erakutsi digu nola jantzi beharko genukeen 1880 eta 1910 baserritarrak feria egunetan janzten ziren moduan.\nEuskal mitologiaren erakusleiho artistikoa izango den baso biziduna\nBilbao 700 Fundazioak euskal mitologiaren baso biziduna errotu du Zabalguneko eraikinean. Bertaratzen direnek, gure mitologiako pertsonaiekin elkartu ahal izango dute, esperientzia sentsorial baten bitartez. Queralt Saul-en zuzendaritza artistikoa eta Juan Kruz Igerabideren testuak bidelagun, "Izen, izan" baso artistikoan murgiltzeko aukera egongo da.\nOlentzerozaleen elkarteak Olentzero aldizkaria aurkeztu du\nIruñeko Olentzerozaleen elkarteak Olentzero Aldizkaria, Olentzero Badator jaia eta gabon-gaueko kalejira aurkeztu du. Biharkoan emango dute 2018ko Txondorra saria Iruñeko Udaletxean, kartel lehiaketako sariak aldiz, heldu den asteazkenean banatuko dituzte.


Euskararen jaia Erriberan | Gizartea | Berria\nGoizeko hamarretan puntuan hasi dute aurtengo Nafarroa Oinez, Izan argi lelopean. Tuterako Argia ikastolan egiten duten laugarren aldia da honako hau.\nHiru kilometro pasatxoko ibilbidea osatu dute, eta lau gunek osatuko dute: argia, etorkizuna, aniztasuna eta alaitasuna. Iaz hasitako bideari jarraituz, besta inklusiboa izateko ahalegina egin dute antolatzaileek. 1.500 boluntario baino gehiago ibiliko dira lanean egun osoan.\nAzken aste eta egunetan ibilbidea prestatzen eta azken ukituak ematen aritu ostean, goizeko hamarretan puntuan hasi dute jaia, Argia ikastolako hainbat ikasleen dantza saio batekin.\nErriberan euskararen normalizazioaren alde lanean jarraitu ahal izatea. Hori da antolatzaileen helburua, eta asmo horrekin gogorarazi diete jaialdira joaterik ez dutenek aukera dutela Oinez Basoko zuhaitz bat erosiz diruz laguntzeko.\n"Egun garrantzitsua da gaurkoa Euskal Herri osoko euskaldun eta euskaltzaleentzat", nabarmendu du Mikel Arregik, Euskarabideko zuzendari kudeatzaileak, eta nabarmendu du Erriberak argi utzi duela euskararekiko urrats sendoak egin daitezkeela. "Bidea ez da erraza, baina denok argi eduki behar dugu bidea lan egitea eta zertan ari garen ondo azaltzea dela".\nTuterara bertara biltzen direnek, berriz, izango dute aukerarik orotariko ekitaldiez gozatzeko. Besteak beste, kontzertuak, herri kirolak, tailerrak, haurrentzako jolasak eta ikastolen arteko erronka ere prestatu dituzte.


"Pixkanaka joan behar dugu orain" - Zumaia - Baleike.eus\nBaleike 2020-05-12 09:22\nOtezuri egoitza "normaltasunera" itzuli dela jakitera eman du Lierni Santamaria zentroko zuzendariak. Espero du, gainera, bisitekin ahalik eta azkarren hastea.\nZein da gaur egungo egoera Otezuri egoitzan?\nOraintxe bertan esan dezakegu egoitzan ez dagoela birusik. Espresuki kutsatu ziren pertsonak zaintzeko sortu genuen COVID unitatea jada itxita dago. Esan genezake egoitza normaltasunera itzuli dela, edo orain esaten duten moduan, ‘normaltasun berrira’. Egoiliar bakoitza bere unitatean bizitzen ari da dagoeneko, eta segurtasun gomendioak jarraituz, bizitza normalizatu bat egin dezakete zentroan.\nEgoitzako egoiliarren batek jarraitzen al du ospitaleratuta?\nGaur [atzo] itzuliko da egoitzara COVID-19agatik kutsatuta zegoen azken egoiliarra, Gurutze Gorrian zegoen emakume bat; gainerako pertsona guztiak Otezurin daude. Momentu hauetan egoitzatik ospitalera eraman diren pertsonak beste osasun arrazoi batzuengatik izan dira.\nEgoiliarrei eta egoitzako langileei testak egiten jarraituko al duzue, epidemiaren gorakadarik egon ez dadin?\nUne honetan, egoitzan bizi diren guztiek eta lan egiten dugun guztiok ditugu eginak testak. Aurreikusi da test berriak egitea ikuspegi berri bat edukitzeko: horrek aukera emango digu egoitzaren egoera erreala ezagutzeko. Horretarako Matia Fundazioko taldeak zehaztutako protokoloak eta estrategiak jarraitzen ditugu, Gipuzkoako Foru Aldundiaren, jaurlaritzaren eta Osasun Ministerioaren aholkuak kontuan hartuta, baita gure ezagutza eta esperientzia guztia ere.\nEta positiboren bat atzemango balitz, zer?\nOsasun Ministerioaren eta Eusko Jaurlaritzaren Osasun Sailaren argibideak jarraitzen ditugu. Haiek izango dira orientatuko gaituztenak, kasuren baten susmoaren aurrean egin dezakegun gure eskari propioak alde batera utzita.\nZer pauso emango dira orain egoitzan?\nOrain pixkanaka-pixkanak joan behar dugu, deskuidatu gabe eta arrisku handirik hartu gabe. Norbanakoak babesteko ekipoak egoki erabiltzen jarraitu behar dugu, eta xede orokor batekin: pertsonen ongizatea ahalik eta gehien zaintzea.\nEgoiliarrak noiz iritsiko dira bizimodu normala egitera?\nIkusten joango gara zer-nolako normaltasuna lor dezakegun, eta horretarako lan egingo dugu aldundiarekin egoitzetan bizi direnen eta haien familien ongizatea bermatzeko. Segurtasun neurriekin hartu beharreko erabakia izan behar du horrek, baina, aldi berean, erabiltzaileek eta beraien familiek izan behar dute lehentasuna.\nAurreikusi al da familiek bisitak egiteko aukera izatea?\nHori da guri gehien gustatuko litzaigukeena, eta une honetan harreman zuzena dugu aldundiarekin horri buruz lan egiteko. Espero dugu bisitekin berriz ahalik eta azkarren hastea, eta segur aski baldintzatuta egongo da arintze egoeraren fase ezberdinekin. Erabakia Gipuzkoako Foru Aldundiak hartuko du, eta hala egiten duenean, hartu beharreko neurri guztiak ezarriko ditugu segurtasunez egin ahal izateko.\nProtokoloren bat ezarriko duzue antzeko kasuetarako?\nAsko ikasi dugu, eta eskerrak eman nahi dizkiegu gurekin kolaboratu duten guztiei, Zumaiako herriari eta Otezuriko familiari. Otezurik ez du neurri ezberdinik izango, eta jarraituko dugu aplikatzen egoera honetatik ikasitakoa. Bizitakoak jakintza handia eman digu, eta lezio ikasi dugu, antzeko egoeretan erabiltzeko moduan. Bestalde, egoiliarrek eta langileok izan dugun ekiteko, sufritzeko, inplikatzeko eta gainditzeko gaitasuna nabarmendu nahi ditut.


Kiroletik archivos - Página 11 de 11 - Txingudi online - Hondarribia, Irun y Hendaia desde otro punto de vista\nMariasun Quiñones: “Ametsa izateaz gainera, erantzukizuna da Realean jokatzea”\nDAVID ORTEGA: “Gazteen arteko harremanak sustatzea da helburua”\nKirol ekimen bakana da Txingudi futbol selekzioa. Mugaz gaindiko eskualde bateko gazteak elkartzen ditu. Irungo, Hondarribiko eta Hendaiako Udalek martxan jarri dute, Bidasoa-Txingudi Mugaz Gaindiko Partzuergoaren bidez. Eskualdeko futbol elkarte ezberdinetako gazteak aritzen dira bertan, eta Donostiako Realaren ardura da proiektuaren zuzendaritza teknikoa. David Ortega entrenatzaile irundarra da arduraduna.\nGurutz Aginagalde Kiroletik 2017\nEzusteko dei batek neguko oporrak eten zizkion Gurutz Aginagalde Naturhouse La Rioja eskubaloi taldeko atezain irundarrari. Pozarren dago, baina. Sekula ahaztuko ez duen esperientzia bizi ahal izan baitu hari esker.\n11 - 11« ‹7891011\nLourdes de la Fuente cantinera 1980 en Lapice\nGiro ona Hendaia eta Irun artean G7aren kontra antolatutako mobilizazioan


DBH gelako giroa hobetzeko estrategiak by Koldo Mitxelena - issuu\nDBHKO GELETAN GIROA HOBETZEN ABIAPUNTUA Gure gelako errealitatea anitza da: ikasleek behar eta nahi desberdinak dituzte. Aniztasun horri erantzun egokia emateko, ikasle bakoitzarekin egiten duguna baino inportanteagoa da gelako praktika guztiak berraztertzea eta berritzea. Dokumentu honetan irakasleon eginkizun egokiak jaso nahi ditugu (praktika hauek inklusiboak dira), uste baitugu gelako giroa asko hobetzen dela eginkizun hauek praktikara eramaten ditugunean. Izan ere, geletan ikasleen aniztasunari erantzun egokia ematea, ez da ikasle bakoitzari jarduera desberdinak prestatzea, ikasteko prozesuan ikasle bakoitzak dituen zailtasunak eta arazoak ere gelan gertatzen denarekin lotuta baitaude. Gelako giroan hiru faktore hauek dute eragin zuzena: irakaslearen eta ikaslearen arteko elkarreraginak, berdinen arteko elkarreraginak eta gelan bertan ikasleek lan egiteko daukaten jarrerak. Hasteko, lehenengoari helduz, irakaslearen eta ikaslearen arteko elkarreragina aipatuko dugu. Nolako harremanak ditugu ikasleekin gela barruan gaudenean? Aditu guztiek diote faktore horrek gelako giroan eragin zuzenena duela. Gainera, identifikatzeko errazena da. Zer egin dezakegu harreman horiek positibo bihurtzeko? Lau eginkizun azpimarratu ditzakegu bereziki: harremanak pertsonalizatzea, umorea partekatzea, akordioetan malgua izatea eta ikasleak positiboki baloratzea. Eginkizun hauek inklusiboak dira. 1\nI. Irakaslearen eta ikaslearen arteko elkarreragina: Irakaslearen eta ikaslearen arteko eginkizun inklusiboak 1. Harremanak pertsonalizatu Gelako neska-mutilak ez dira ikasleak bakarrik. Denok -irakasleok barne- pertsonak gara gure sentimendu, emozio, arazo, nahi eta beldurrekin. Harremanak pertsonalizatzeko errealitate hau kontuan hartu behar da, horregatik irakastea soilik -eskola ematea baino ez dela ulertuz gero- ez da nahikoa. Harremanak pertsonalizatzeko estrategia batzuk: • Gelan adi ez dauden ikasleei animoak emateko mezuak tartekatu beraienganako konfiantza adieraziz. • Bat bateko elkarrizketak ez moztu, ikasleek bere bizitzari buruzko kontakizunak eta pasadizoak komunikatzen baitituzte. • Ikasle batek ulertzeko arazoak dituela susmatzen badugu, aparte galdetu dena ongi ulertu duen ala ez. • Gaia zaila edo garrantzitsua bada, azaldu baino lehen, ohartarazi, eta edukia ikasle taldeari egokitu. • Guk, irakasleok, okertzean, gure huts egitea onartu, oker egiteari garrantzia kentzeko horrela. • Positiboki baloratu ikasle taldea. • Ikasleen akatsak ere positiboki baloratu, okertzeak lanean ari garela adierazten duela azpimarratuz. • Irakasleok gure laguntza emateko prest egon beti. • Ikasle bat kezkatuta ikusten badugu, zer gertatzen zaion galdetu gure interesa adieraziz.\n• Noizbehinka ikasleekin eskolaz kanpoko kontuez hitz egin, eta ez pentsatu hori denbora galtzea denik. • Gelan emandako azalpenak ikasleen etorkizuneko lanbide eta interesekin lotu beraien arreta eskuratzeko. • Klaseak agurtzen hasi eta bukatu ezinbestekoa da. • Irakasleok ikasleak konbentzitzen saiatu edozein eduki ulertzeko kapazak direla. • Noizbehinka ikasleei gainditzeko gai direla esan. 2.\nGelan giroa lasaia eta konfiantzazkoa bada, umorea azalduko da. Sortzen diren umore uneez baliatu zaitez, guztiok elkarrekin barre egiteko. Hori bai, ez da batere egokia une horiek behartzea; ezta moztea ere. Bestalde, ikasleen artean sortzen diren bromak eta txantxak aprobetxatu, betiere atseginak edo errespetuzkoak badira Umore une batzuk adibide giza:  Gure buruaz lehenengo! Irakasleak eta ikasleek elkarrekin barre egiten dute irakasleak berak esaten edota egiten duenaz.  Film batean edota bestelako ikuskizun batean, zerbait xelebrea agertzen bada, elkarrekin barre egiten dute irakasleak eta ikasleek.  Noizbehinka ikasleen xelebrekeriaz barre egiten dugu.  Ikasleen doinuak eta intonazioa txantxetan imitatzen dugu.\nAkordioetan malgutasuna izan\nMalgua izateak BESTEA kontuan hartzen dugula esan nahi du. Gelan, ikasleak kontuan hartzen baditugu, beraien behar eta ezaugarrietara egokituko gara, eta bertan gertatzen denaz ohartuko gara. • Planifikazio lana ez da bukatzen saioa hasten denean. Erabaki garrantzitsuenak eskolak eman ahala hartzen ditugu (Ainscow, 1999). • Eskola saioa jazz kontzertua da, etengabe BERDISEINATZEN da eta. • Malgutasunak bere mugak ditu eta ezin gara gehiegikerietan erori. Malgutasunaren inguruan adibide batzuk:  Azterketa baten data jarrita dago, baina ikasleek argudiatzen dute beste momentu batean hobeto datorkiela. Irakasleak onartu egiten du.  Etxerako lan asko dituzte ikasleek eta irakasleari gutxiago agintzeko eskatzen diote. Irakasleak onartu egiten du.  Ikasleak ariketak zuzentzen ari dira eta irakasleari eskatzen diote polikiago hitz egiteko. Irakasleak onartu egiten du.  Noizbehinka irakasleak ikasleei bi eginkizunen artean hautatzea proposatzen die. Ikasleak baloratuak sentitzen dira.  Lan bat entregatzeko epea adostu daiteke, akordioetan parte hartu badute ikasleek hobeto errespetatuko dute.  Metodologiari buruz ere kontsultak egitea komenigarria da ikasleen motibazioa areagotzeko. 4\n Irakaslearen erabakiak argudiatzea ezinbestekoa da. 4.\nIkasleak positiboki baloratu IRAKASLEOK NOIZ BALORATZEN DITUGU IKASLEAK? Sarritan, lanak ongi eta azkar burutzean. Ez\ndira baloratu behar\nBaloratu behar dira Arbelean ariketa egin ahala\nGalderei zehatz erantzutean\nArbeleko lanak ongi egitean\nNormalean parte hartzen ez duen ikasleak bere iritzia ematerakoan\nAgindutako lanak azkar burutzean Lana ongi bukatzean\nTalde giroa gogotsua eta sutsua denean\nHoni buruzko adibide batzuk:  Irakasleak inoiz galderarik egiten ez duen ikasle bat izendatzen du eta galdera bat egiten dio. Ikasleak ondo erantzuten du eta irakasleak bere erantzuna azpimarratzen du eta errepikatzen du.  Oso gutxitan parte hartzen duen ikasle baten iritzia irakasleak arbelean idazten du.  Galduta zegoen ikasle batek erantzun zuzena ematen dio galdera bati, irakasleak nabarmen ospatzen du.\nI. Irakaslearen eta ikaslearen arteko elkarreragina: Irakaslearen eta ikaslearen arteko eginkizun ez inklusiboak Bost eginkizun azpimarratu ditzakegu bereziki: aurkakotasuna eta ezkutuko tentsioa, abiadura handiko tarteak, ikasleei kasurik ez egitea, ikasle gutxi batzuk oso begikoak izatea eta ikasleei mesprezua adieraztea. 1. Aurkakotasuna eta ezkutuko tentsioa: Egonezina sortzen duten adibide batzuk: ďƒ˜ Irakaslea konturatzen da ikasleek ez dutela ulertzen baina ez diotela galderarik egiten (Ikasle batek gelan galdetzea edo ez, irakaslearen jokaerak baldintzatzen du gehienetan, eta ez hainbeste ikasleak berak hartutako erabakiak). ďƒ˜ Irakasleak ikasle taldeari galdetzen dio: -Nork egin du laugarren ariketa?. Zazpi ikaslek altxatzen dute eskua. Irakasleak zenbatzen ditu, eta berriro galdetzen du: -Nor saiatu da eta ez du lortu? Ikasle bakar batek altxatzen du eskua. Irakasleak oso haserretuta dio: Zenbat aldiz esan dizuet, ez baduzue ulertzen, galdetu egin behar didazuela!!! 6\n Irakasleak hitz egiten duen bitartean ikasle batzuk hizketan ari dira.  Ikasleek jarrera desegokia dute, aulkian balantzaka egoten dira, adibidez.  Ikasleak gelan sartzen dira baimena eskatu gabe.  Ikasle batek garrasi egiten du.  Ikasle batek ez dagokionean erantzuten du.  Ariketak egiten dituzten bitartean ikasleek barrezka eta jolasten dabiltza.  Baimenik gabe altxatzen dira.  Gauzak elkarri botatzen dizkiote.  Klasera materiala ez dute ekartzen.  Etxerako lanak bidaltzean, kexatu egiten dira.  Azterketa baten abisua ematean, purrustaka hasten dira.  Irakasleak ikasle bati zer edo zer leporatzen dio. Zer hartu behar dugu kontuan guzti hau saihesteko? • Eguneroko elkarbizitzak eta ikasleen aniztasunak ezinbestean sortzen ditu egoera hauek. • Ez daukate zerikusirik, ez ikasle taldearekin, ezta irakasgaiarekin ere. • Egoera hauek ez badira azkar bideratzen, gatazka sor litezke. • Gelan denok onartutako konpromiso batera ailegatzeak garrantzi handia dauka. • Arauak argi utzi behar dira hasieratik, baina aldi berean malgua izan behar da egoera edo lanaren arabera: arauak aldatu egin daitezke! 2. Abiadura handiko tarteak\nGehienetan irakasleok ez gara konturatzen abiadura handiko tarteak egiten ditugula, eta ikasleek esaten digutenean ez diegu sinesten kexaka eta protestaka ibiltzen direlako. Halere, ikasleek esaten dutenerako, gehienetan, denbora luzean jasan dute egoera ezer adierazi gabe. • Abiadurak askotan anabasa bultzatzen du, erritmoari jarraitzen ez dioten ikasleek deskonektatu egiten baitute, eta ez aspertzeko beste ikaskideekin hasten baitira hitz egiten. • Irakasle batzuek abiadura erabiltzen dute gelako kontrola mantentzeko, eta pentsatzen dute ikasleek zerbait ulertu ez badute, erne egon ez direlako dela. Hona hemen adibide batzuk honi buruz hausnartzeko, jakinda abiadura dela ikasleak baztertzeko faktore bat :  Gure azalpenak presaka emanez eta ariketak eta jarduerak korrika aginduz lan egitea beti (Azkar noa, eh!. Ulertuko ez duena... sentitzen dut!)  Orain irakasleak honako hau dio: -hiru minutu dituzue ariketak egiteko.Txo! Hiru minutu?esaten du Ikerrek.  Irakasleak ikasleei zera proposatzen die, idatziz hausnarketa bat egitea, eta horretarako bost minutu besterik ez die ematen. 8\n Klaseko azken bost minutuetan azterketatxo bat egiteko agintzen du irakasleak.  Klaseko azken minutuetan gai edota jarduera berria hasten du irakasleak.  Entzumena lantzean irakasleak oso azkar gelditzen du kasetea. 3. Ikasleei kasurik ez egitea Batzuetan, eta arrazoi askogatik, irakasleok ez diegu ikasleei kasurik egiten; jarrera hori baztertzailea izateaz gain, arriskutsua bihur liteke. Ikasle batzuk eztabaidan hasten badira eta irakasleak paso egiten badu, eztabaidak liskarra ekar lezake eta ikasle guztiak inplikatzea azkenean. Tarte hauek nahita edo nahigabe gerta litezke. Askotan ematen badira, nahasmendua bultzatzen dute. Irakasleak gelan gertatzen den guztiaz konturatu behar du, eta baita esku hartu ere. Adibide batzuk  Ikerrek beste ikaskide bati oihukatu dio: “ -Ostikada bat emango dizut!” Irakasleak ez du ezer esan eta beste ikasleengana abiatzen da azalpen bat ematera.  Ikasle bat leihotik paperak botatzen hasi da. Irakaslea beste ikasleekin dago hizketan eta ez dio kasurik egin. Beste ikasle batzuek leihoan dagoenarekin hasi dira eztabaidatzen eta batek oihukatzen du: “Gilipollas!!” Ikasle guztiak aztoratuz oihuka aritu dira.\n Azken mahaian ikasle bat burua makurtua lokartu da, irakasleak ez dio ezer esan.  Ikasle batek musika entzuten du eta irakasleak ez ikusiarena egiten du.  Ikasle bat bakarrik esertzen da eta ez du inorekin hitz egiten, irakaslea ez da konturatzen.  Irakaslea arbelean zerbait idazten ari da eta ikasle batek eskua altxatuta duela behin eta berriro irakaslearen arreta eskatu du, irakasleak kasurik egin gabe jarraitzen du arbelean idazten, ikasleak eskua jaitsi eta albokoarekin hizketan aritu da. 4. Ikasle batzuk begikoak izatea Batzuetan, arrazoirik gabe, irakasleok egoera zehatz baten aurrean modu atseginez edo zakar samar erantzuten dugu galdetzen duenaren arabera. Hau kasurik ez egitearekin ere lotu daiteke. Ikasle batzuek gure arreta berezia irabazi dute, eta beste batzuek ez hainbeste; askotan, ez dago kausa argirik. Hori gertatzen denean, ondorio latzak ekar ditzake gelako giroan. Ikasle batek harira ez datorren konturen bat edota zerbait iraingarria esaten badu eta irakasleak erantzuten ez badio edo galdetzen duena deskalifikatzen badu, beste ikaskideek barre egingo dute, eta ikaslea bera baztertuko da edota haserretuko da. Adibide batzuk  Irakasleak, azalpenak ematerakoan, ikasle batzuei baino ez die begiratzen.  Irakasleak ikasle batzuei baino ez dizkie galderen erantzunak ematen.\n Irakasleak, ikasleek idazten duten bitartean, ikasle batzuen lanak zuzentzen ditu eta ez besteenak.  Irakasleak ikasle batzuei azalpen luzeak eta atseginak ematen dizkie, beste batzuei azalpen motzak eta hotzak.  Irakasleak notak irakurtzean nota onak lortu dituztenak zoriontzen ditu, besteei ez die ezer berezirik esaten.  Irakasleak ikasleen artean, hierarkiak sortzen ditu. Ondorioa desberdintasunak eta sailkapenak dira. 5. Ikasleei mesprezua adieraztea Praktika hau oso lotuta dago aurrekoarekin. Askotan mesprezua eta faboritismoa elkarrekin doaz. Irakasleok ikasleak sailkatzen ditugu estereotipatzeko joera daukagunez. Honi gehitzen badiogu mesprezua publikoki adierazten dugula gelan, argi dago gatazkak sortuko ditugula. Irakasleon ardura da une hauek ekiditea, eta ikasleak direnean iruzkin iraingarriak edota burlazkoak egiten dituztenak, zuzendu egin behar ditugu. Adibideak  Azterketa baten emaitzak ematean, gainditu ez dutenak aipatzea soilik.  Tutoreak, notak esatean, ikasle batzuen gutxien kopurua azpimarratzen du: “Ikerrek, 10 gutxi, Anak, 8 gutxi... ”.  Irakasleak ozenki irakurtzen du gaizki idatzita dagoen ikasle baten lana, beste ikasle guztiek konturarazteko horrela ezin dela egin. Ikasleek barre egiten dute. 11\nďƒ˜ Irakasleak ikasle bati, gainerako ikaskideen aurrean, oso atzeratuta dabilela leporatzen dio. ďƒ˜ Irakasleak aurrez ezer galdetu gabe, ikasle bat lan bat egiteko kapaza den ala ez zalantzan jartzen du denen aurrean. II. Berdinen arteko elkarreragina: Berdinen arteko eginkizun inklusiboa. Ikasleen joera naturala elkartzea da. Askotan ohartzen gara elkarri trukatzen dizkiotela informazioa, argibideak eta azalpenak guk azaldutakoen inguruan. Holakoetan sarri irakasleok isilarazten ditugu gelako lana oztopatzen dutela esanez. Beraz, joera hau aprobetxatu ordez, gaitzetsi egiten dugu. Azalpenezko metodologiak ez du bultzatzen ikasleen arteko elkarreragina. Hori lortzeko egokiago da lankidetza bultzatzen dituzten metodologiak (lan kooperatiboa, IKTen erabilera, ahozkotasuna... ). Elkarrekin daudenean ikasleek honako hiru onura hauek bilatzen dituzte: beste ikaskideekiko onarpena, elkarrekiko lana eta elkartzeko nahia. Lehenengoari eta bigarrenari dagokienez, taldeetan lan egitea eta metodologia kooperatiboa erabiltzea asko gustatzen zaie ikasleei. Gainera hori ez da metodologia bat soilik, irakatsi behar den edukia ere bada. Ikasleei taldeetan lan egiten irakatsi behar diegu, beste edozein eduki irakasten diegun bezala : Euskarari edo Biologiari dagozkionak, adibidez. Zer gertatzen da gelan ikasleak taldeetan lan egiten duten bitartean? â€˘ Giroa erlaxatua eta parte hartzekoa da. Taldekideek egin behar duten lanari buruzko 12\ninformazioa elkarri trukatzen diote. • Lana elkarrekin egiten duten bitartean ahopeka hitz egiten dute. Irakasleak, bitartean, paseatu eta banakari edo taldeari zalantzak argitzen\ndizkio. Ikasleak ariketak egiteari ekiten dio. Taldekideen arteko elkarreraginak lana erraztera bideratuta daude. Ez dago tentsiorik ezta bortizkeriarik ere. Irakasleari galdetzen diote banan bana eta taldeka. Galderak zehatzak eta interesatuak dira.\nII. Berdinen arteko elkarreragina: Berdinen arteko eginkizun ez inklusiboa. • Ikasleen arteko tirabirak: →Irakasleak adi egon behar du, eta, behin ohartuta, esku hartu beti. →Arautegia hezitzailea eta argia izatea ezinbestekoa da (AJA). • Ikaskideen arteko lehia: →Berez ez da txarra. →Txarra da gure buruaren ezagutzatik eta taldearen atxikimendutik urruntzen gaituena. →Frustrazioa eta ondoeza sor ditzake. →Irakasleok ikasleen arteko konparaketak egiteari ekiten diogu (notak ozenki esan...).\nIII. Ikasleek lan egiteko daukaten jarrera : poztazun une inklusiboak. 1. Parte hartzeak adierazten du ikasleak pozik eta gustura daudela. Ikaslea pozik egoten da lanak egiten badakienean, orduan galdetu eta parte hartzen du. 2. Zer gertatzen da ikasgelan poza eta adorea nagusitzen direnean?    \nDenbora bizkor pasatzen da. Edukien berenganatzea bizkorragoa da. Giro alaia eta dibertigarria dago. Balore positiboak agertzen dira: elkartasuna, adiskidetasuna...\nIII. Ikasleek lan egiteko daukaten jarrera: Etxerako lan zailak: aniztasunari erantzun egokia emateko oztopo dira (ez inklusiboak): Irakasleok askotan ikasleei etxerako agintzen dizkiegun lanak ez dira izaten oso ondo ulertu ez duten edukia euren kabuz sakontzekoak. Gauza berriak eskatzen dizkiegu, eta etxean agindutako lana egitea ala ez ikasle bakoitzak dituen baliabideek baldintzatzen dute sarritan. Batzuek etxean laguntza daukate (gurasoak, ordenagailua, irakasle partikularra...), beste batzuek, berriz, ez dute halakorik eta ezberdintasun hau kontuan hartzea komeni zaigu. Beste alde batetik, irakasleok gelan etxerako lanak emaitzei erreparatuz soilik zuzentzen ditugu eta ez diegu galdetzen nolako zailtasunak topatu dituzten ariketak 14\negiterakoan, galdera xume hori nahikoa izango litzateke zein baliabide erabili duten eta azaldutakoa ulertu duten ala ez jakiteko. 1. Ikasleen zailtasunak azaltzeko arrazoiak: • Material didaktikoa oso anitza ez izatea. • Beti antzeko ariketak eta jarduera berberak egitea • Azalpenean oinarritutako metodologia gehiegizkoa izatea. 2. Arreta galtzeak dakartzan ondorioak: • Anabasa: Ikasleek nahi dutena egiten dute. Zarata eta iskanbila sortzen da eta irakaslearen azalpenak ez dira entzuten. Oihuka bukatzen da saioa. • Gogo falta: Ikasleek ez dute ezer egiten, pasiboa eta nekatuta agertzen dira eta proposatzen zaien edozeri ez diote kasurik egiten. • Rol independentea: Ikasle bakoitzak nahi duena egiten du, baita beste irakasgaien lanak ere. 3. Formaltasuna bultzatzea, arreta galtzearen kontrako aukera egokia al da? Anabasaren kontra borrokatzeko askotan erabiltzen dugu formaltasuna. Formaltasun hertsiaren adibideak  Ikasleek arbelean idatzi ditugun hitz guztiak kopiatu behar dituzte.  Liburuan agertzen diren ariketa guztiak kopiatu behar dituzte egin baino lehen.  Ariketa oso mekanikoak egiteko agintzen diegu.  Azalpenak abiadura handian ematen ditugu\nGelako elkarbizitzak Hauxe ahalbidetzen du\nHausnartzea nolakoak diren irakasle eta ikasleen arteko elkarreraginak\nDBH gelako giroa hobetzeko estrategiak


Mendiaren aztarnak - Nontzeberri\n“Dantza Plazetan” programaren beste edizio bat abiatuko da Bilbon\nGaur goizean, abenduaren 7an hasi eta 16ra bitartean luzatuko den Bilbao Mendi Film Festivaleko 11. edizioa aurkeztu da, aztarnei segika eta aztarna berriak sortzeko, hori baita 11. edizioaren leloa: #Aztarnak.\nHala, datorren astetik aurrera, egungo abentura, muturreko kirolak, natura, etnografia eta mendia gaiak jorratzen dituen zinemagintzarik onenaz gozatzeko aukera eskainiko du jaialdiak bere hamaikagarren edizioan (hamaika zenbaki sinbolikoa da euskaraz, gogoratu!).\nFilmak Euskalduna Jauregian, Sala BBK-n eta Golem Alhondiga zinemetan proiektatuko dira 10 egunez.\nJabier Baraiazarra Bilbao Mendi Film Festivaleko zuzendariak eman ditu aurtengo edizioaren datu zehatzak: 158 lan aurkeztu dira aurten bost kontinenteetako 32 herrialdetatik. Guztira 58 film ikusi ahal izango dira aurtengo edizioan: horietarik 55 Sail Ofizialean, 3 Zabalandi atal berrian, eta Mendi Short laburmetraia amateurren lehiaketako irabazlea izan den filma.\nHorien artean ere badaude euskara hutsean produzitu diren lanak: Pastoreak (Eukeni Arriortua), Tor (Mikel eta Iñaki Urresti anaiak), Marierrauskin (Alex Areizaga eta Oier Plazaola), eta Bayandalai-Lord of the Taiga (Pablo Vidal eta Aner Etxebarria).\nLehen egunak, abenduaren 7ak, hitzordu berezia izango du. The Dawn Wall filmak zabalduko du Sail Ofiziala Euskalduna Jauregiko Auditorio Nagusian Tommy Caldwell protagonistarekin eta Peter Mortimer zuzendariarekin ere.\nBaina jaialdiko antolatzaileek adierazi duten bezala, protagonisten zerrenda handia da: Nico Favresse eta Sean Villanueva eskalatzaileak (Notes from the Wall); Kepa Acero eta Julio Villar surflari eta itsas-gizonak (En Ningún Sitio); Aymar Navarro eta Txema Trull free rider-ak (South Lines); Jean-Yves Fredriksen parapentista (Blutch); Silvia Trigueros mendiko ultra lasterkaria (Tor); Leo Houlding alpinista (Spectre); Pou Anaiak eskalatzaileak (Pim Pam Pou); David Lama eskalatzaile eta alpinista -eta baita surflaria ere- (The Search for the Wooo),…\nGuztira 23.000 euro banatuko dira saritan, eta horrek ere handi egiten du emozioak eta bestelako sentsazioak zabaldu eta gizarteratu nahi dituen jaialdia, oraindik hunkitu egiten gaituen jaialdia, mendia kirola soilik baino beste zerbait gehiago dela adierazten duen jaialdia.\nFilm guztien gaineko sinopsia, sariak, erakusketak eta bestelako informazio zehatza: Bilbao Mendi Film Festival.\n“Dokumentala eta Ez-Fikziozko Zinemaren Historia(k) eta Forma(k)”\nBerako XX. Kafe antzerki zikloaren azken zita\nConsonnik irrati showa egingo du Azkuna Zentroko egonaldia ixteko https://t.co/CO61sLCxDB @AzkunaZentroa @_consonni_ https://t.co/gLbH9eEyab\nZer egingo dugu gaur iragan horrekin? https://t.co/Oeg4mwLJXV @Teatro_Arriaga https://t.co/edVjaOVzLt\n“Dantza Plazetan” programaren beste edizio bat abiatuko da Bilbon https://t.co/c1NltH20Wg @BilbaoKultura https://t.co/9VprQ2Ijb6


11, 12, 13… Egun Euskaraz! » Arteman Komunikazioaren Artisauak\n11, 12, 13… egun euskaraz!\nEuskaraldiaren bukaerak ekarriko du egitasmoaren balorazioa. Euskal Herriko bazter guztietan ikusi ditugu Ahobizi eta Belarriprest txapak. Oraintsu Amets Arzallusek adierazi duen bezala, “euskararen heriotza diseinatu eta praktikatu zutenak ere euskararen alde daude”.\nBaina benetako ariketa, erronka orain dator! Bai, hamaikagarren egunetik aurrera; hamabigarren, hamahirugarren… egunetik aurrera! Konfort gunetik atera eta Euskaraldian hartu ditugun konpromisoarekin jarraitzeko, egunotako praktika onak hutsean ez daitezen geratu,…\nEuskarak babesle asko izan dira egunotan, letra larriz Euskaraldia han eta hemen idatzi dutenak, baina momentua iritsi da babeste izatetik ekintzaile, sortzaile eta praktikatzaile izatera pasatzeko!\nEuskal Herri osoan 220.000 pertsonek egin dute bat Euskaraldiarekin; Artemanen 14 lankidek hartu dugu parte. Ahobizi edo Belarriprest, bakoitzak egin du hautua! Euskaraz ere bereizten gaituelako, gure balore bat delako, Artemanero euskaldun sentitzen garelako!\n3rd abendua 2018\nTagged: arteman, artemaneroak, euskara, euskaraldia, komunikazioa\nArtemaneroak Euskaraldiarekin bat


Zalantzak txapelaren gainean. – Morau-enea\nHome>Diskoa>Zalantzak txapelaren gainean.\nPentsatzen aritu naiz, agian, Beñardok arrazoi duela, txapelaren tamaina kontuan hartuta, kapelu-murritz esaten didanean. Txapela txikiak maite ditut, hala da. Hurbilago nago bonetatik San Mamesera zuri-gorriz jantzita eramateko plater-hegalari horietatik baino, zuztar potolo amaigabekoak, bizkarretatik behera amiltzen direnak, harmaila erdiari itzala ematen diotenak.\nNere burua ikusi dudanean, Hamaika telebistarako Koldo Otamendi eta lantaldeak egindako erreportaje, oso txukun, honetan, zalantzak sortzen hasi zaizkit.\nEa zuei zer iruditzen zaizuen, txapela txikiegia hala tamainakoa da? Buruarena ez baitago konpontzerik!\nCategoriesDiskoaTags,elkarrizketa erreportajea telebista\nPrevious PostPrev Article Ethio-afro-dantza fina\nNext PostNext Article Jantzi katiuskak eta…


OMBUDSMANAREN NAZIOARTEKO INSTITUTUAREN TOPAKETA AMAITU DA - ARARTEKO\nOMBUDSMANAREN NAZIOARTEKO INSTITUTUAREN TOPAKETA AMAITU DA\nIngurumen-eskubideak babesteko orduan Ombuds erakundeek zer eginkizun duten aztertu dute Europako herriaren defendatzaile batzuek eta ingurumen arloko zenbait adituk\nManuel Lezertua arartekoak eta Eusko Jaurlaritzaren Ingurumen, Lurralde Plangintza eta Etxebizitza sailburuak gaur eman diote amaiera, Gasteizen, honako izenburua duen topaketari: "Ingurumen arloko gobernantza egokia: Ombuds erakundeen eginkizuna ingurumen-eskubideak babesteko orduan". Bi egunetan barrena, Europako herriaren defendatzaile ugari eta ingurumen gaietako hainbat aditu elkartu dira bertan.\nLantegi horretan aztertu da Ombuds erakundeek nola indartu dezaketen ingurumen arloko legeriaren eta beste neurri batzuen ezarpena, ingurumen arloko gobernantza egokia sustatuz.\nHonatx atera dituzten ondorioetako batzuk:\n- Aarhuseko Hitzarmeneko* eskubideei berezko izaera kentzeko arriskuaren aurrean, garrantzitsua da Ombudsmanek, erabakiak hartzeko prozesuak egiaztatzean, herri-administrazioei informazio argi eta egokia eman dezaten eskatzea, nahasketarik sortuko ez duena. Horrela, herritarrek modu eraginkorrean parte hartu ahal izango dute, azken erabakietan benetan eragin ahal izateko.\n- Erakunde bakoitzaren tresnak erabiliz (ofiziozko jarduerak, txosten bereziak, foroak, eta abar) eztabaida piztu behar da gizartean eta erakundeen artean, energia jasangarrira igarotzeko bidean eta klima-aldaketaren kontrako borrokan azkarrago aurrera egiteko.\n- Energia-trantsizio horrek barneratzailea izan behar du, herritarrak erdigunean jarri behar ditu eta pertsonarik ahulenak babestu, horiek ahaldunduz eta energiaren kudeaketan eraginkortasunez parte har dezaten bultzatuz.\n- Ingurumena eraginkortasun handiagoz kontrolatzeko, Fiskaltza Nagusia eta herriaren defendatzaileak elkarlanean aritzeko aukera proposatu da.\n- Biodibertsitatea babestu nahi bada, lege-esparrua zuzen ezarri behar da, baina gobernantza ez da soil-soilik legea ezartzea. Horrez gain, kontuan hartu behar da ingurumen arloko politikek berezkoa dutela gatazka.\n- Naturaguneen eta espezie basatien kudeaketa-planak aukera ona dira interesdun guztiak ordezkatuta egongo diren parte-hartze prozesuak abiarazteko.\n* Aarhuseko Hitzarmena: ingurumen arloan informazioa eskuratzeari, jendeak parte hartzeari eta justizia jasotzeari buruzkoa.\nVitoria-Gasteiz, 2018ko maiatzaren 17a


[Galeria] Irlanda ezagutzeko aukera, Bixibixirekin : Oarsoaldeko Hitza\n[Galeria] Irlanda ezagutzeko aukera, Bixi-Bixirekin\nAurtengo Gora Herriak! jardunaldiak bukatutzat eman ditu Donibaneko elkarteak gaurko ekitaldiarekin. Ospakizunak azken ordura arte luzatu dira Meipiko plazan.\nBixi-bixik Gora Herriak! jardunaldien azken ospakizuna egin du gaur.\nPasai Donibaneko Bixi-Bixi elkarteak aurtengo Gora Herriak! jardunaldien azken eguna izan du gaur. Beroari aurre eginez, bazkaria antolatu du elkarteak. Azken bi asteetan egin dituen ekitaldiei amaiera emateko asmoz, bildu ditu Bixi-Bixik sanjuandarrak Meipiko plazan.\nBertan, bazkaria egiteaz aparte, dantzarako eta kulturarako tartea izan da, eta hurrengo urterako gonbidatuak jakinarazi dituzte. 2023an, jardunaldiak ez dira herrialde jakin baten omenez egingo. Munduko herrialde ezberdinetako errefuxiatuek hartuko dute protagonismoa hurrengo urtean.\nOndokoak Donibanen bizi izan den giroaren hainbat argazki dira.


Europa osotik etorritako 120 ingeniari lehiatuko dira\n1ko abuztuaren 9etik 2013ra, Europako goi mailako 120 ikasle tekniko lehiatuko dira Europako BEST Ingeniaritza Lehiaketako (EBEC) Finalean, Europako Ikasle Teknologikoen Batzordeak (BEST) antolatuta. Ekitaldi honetan Europako adimen gazte sortzaileenen teknologia / ingeniaritza irtenbide berrienak bilduko dira.\nEBEC Finala Europa osoko BESTek antolatzen dituen Ingeniaritza Lehiaketako zatirik zoragarriena da aurtengo 5. edizioa izatea. Gaur egun, Ingeniaritzako Lehiaketak ingeniari gazteen artean BEST ekitaldirik ezagunena dira, sormena adierazteko, lehiatzeko eta industriaren edo zuzendaritzaren arazo errealistei aurre egiteko aukera eskainiz.\nAurten, ingeniaritzako 120 ikasle asmatu dira 5,000 parte-hartzailetik gora hautatu dituzte bi ezabaketa intentsiboko bi txandatan: 83 tokiko eta 15 / eskualdeko 30 txanda. 4 ikasleko 2 talde onenak EBECko finalerako prest daudela erakutsi dute XNUMX kategorietako bizitza errealeko ingeniaritzako erronkei aurre eginez. Taldeen diseinua (soluzio praktikoa prototipo fisiko batekin) eta Case Study (bizitza errealeko arazoetarako irtenbide hipotetikoak).\nEBEC Finala 2013 Varsoviako Teknologia Unibertsitateko errektoreak, Varsoviako presidenteak - Hanna Gronkiewicz-Waltzek, Poloniako Zientzia eta Goi Mailako Hezkuntzako Ministerioak, Poloniako Zientzia Akademiak eta Nazio Batuen Erakundeak, Hezkuntza, Zientzia eta Kultura Erakundeak laguntzen dute. UNESCO).\nBEST Irabazi asmorik gabeko eta irabazi asmorik gabeko erakundea da ingeniaritza, teknologia eta zientzia ikasleentzat. Oinarrizko jarduerak mantenduz eta garatuz, milioi bat ikasle baino gehiagoren mugikortasuna hobetzen du eta hezkuntza osagarria, hezkuntza inplikazioa eta karrerarako aukera eskaintzen die.\nInformazio gehiago eskuratzeko, sakatu hemen hemen.\nGai erlazionatuak:BESTINGENIAREN LEHENENGO LEHIAKETAEuropako Ikasleen Teknologia KontseiluaEBEC


Noaua!ren Kulturaldiaren barruan ekimen ugari egunotan | El Diario Vasco\nCosta UrolaNoaua!ren Kulturaldiaren barruan ekimen ugari egunotan\nNoaua!ren Kulturaldiaren barruan ekimen ugari egunotan\nZuriñe Hidalgo Sutegin izango da gaur. / ARIZMENDI\nZuriñe Hidalgo abeslariak hitzaldia eskainiko du gaur arratsaldean Sutegin. Bihar, Orbeldi dantza taldearen emanaldia leku berean\nJOSU ARANBERRI USURBIL. Jueves, 9 noviembre 2017, 10:03\nDatozen egunetan Noaua! Kultur Elkarteak antolatutako Kulturaldiak jarraipena izango du. Pasa den asteburuan Alejandro Tapiari egindako omenaldiarekin hasi zen kultur ekimen hau eta larunbatean nahiz igandean ere ekimen desberdinak burutu ziren. Jakoba Errekondo eta Antton Olariagak 'Landareak lantzen' liburua aurkeztu zuten larunbatean eta igande goizean kantu bertso-jira izan zen Jon Maia eta Alaia Martinekin.\n'Handia' filmaren emanaldiak ere arrakasta itzela izan zuen. Iganderako iragarrita zegoen emanaldia, baina sarrerak agortu ostean, astelehenean berriz ere film hau ikusteko aukera izan zen.\nDatozen ekitaldiei dagokionez, gaur arratsaldeko 19:30etik aurrera Zuriñe Hidalgorekin tertulia izango da Sutegiko auditorioan. Tertulia honetan Zuriñe Hidalgo hobeto ezagutzeko aukera izango dugu: musikaria, aktorea eta baita pertsona ere. Emakume musikari izateak suposatzen duena izango dugu besteak beste, hizpide. Eta noski, euskarak bere bizitzan eta lanean duen garrantzia ere azpimarratuko du. Sarrera doakoa izango da.\nBihar, berriz, Orbeldi dantza taldearen emanaldia izango da Sutegiko auditorioan arratsaldeko 19:30ean hasita. Euskal dantza tradizionalean oinarritutako ikuskizuna izango da, taldeak sortutako koreografia ezberdinekin atonduta. Jantzi berriak erakusteko parada ere izango da, jostunek egindako lan bikaina argitara ateraz. Sarrerak Bordatxon, Artzabalen, Lizardin eta Noaua!ko egoitzan daude daude salgai aldez aurretik 3 eurotan Noaua!ko bazkideek euro batean elkartearen egoitzan.\nLarunbaterako beste ekimen bat iragarri du Noaua!k. 'Erradikalak gara', bertsoa eta bakarrizketa izango da Sutegiko auditorioan arratsaldeko 20.00etan. Ane Labaka bertsolaria eta Beatriz Egizabal antzerkilari eta ipuin kontalariak maletak kontraesanez beteta dakarzkite, bertso eta bakarrizketa formatuan. Erraietatik ariko dira, umorez, erroetara iritsi nahian. Sarrerak aldez aurretik salgai daude 7 eurotan aurrez aipatutako lekuetan eta Noaua!ko bazkideek 5 eurotan erosi ahal izango dute Noaua!ko egoitzan aldez aurretik.\nAzkenik, eta aurtengo Kulturaldiarekin amaitzeko, Joseba Tapia eta Besamotzak taldearen kontzertua izango da Sutegiko auditorioan igandean 19:00etan. Joseba Tapiaren zuzenekoetarako egitasmo berria da, zuzenekoetan baizik en-tzun ezingo dena. Bere kantutegiko 14 kanta berritu eskainiko dizkio ikus-entzuleari Iñigo Telletxea, baxuaren (Petti, Anje Duhalde, Xabier Montoia) eta Iker Iriarte, bateriaren (Betagarri) laguntzarekin. Sarrerak aldez aurretik salgai daude Bordatxon, Artzabalen, Lizardin eta Noaua!ko egoitzan 10 eurotan, 8 eurotan Noaua!ko bazkideentzat.\nBestalde, Alejandro Tapiaren margolanen erakusketa ere zabalik izango da egunotan Sutegiko erakusketa gelan. Gaur eta bihar 18:00etatik 20:00etara eta larunbatean eta igandean 12.00etatik 14.00etara eta 18:00etatik 20:00etara.\nBullyingaren inguruko egun osoko jardunaldia egingo da hilaren 24an Udalak Kataluiniari babesa adierazteko bi mozio onartu ditu


Euskal blogosfera baso bihurtzen — Eibar.ORG | Eibarko peoria\nHemen zaude: Hasiera / Blogak / Eibartik / Euskal blogosfera baso bihurtzen\nEuskal blogosfera baso bihurtzen\nAsier Sarasua 2005/07/11 09:35\nTexone.org webgunean aurkitu dut aplikazio hau. Zure webgunearen helbidea eman eta webgunearen orrialdeekin zuhaitz itxurako irudia marrazten dizu. Hori ez ezik, zure webgune "lagunen" zuhaitzak ere jartzen dizkizu alboan, zuhaitz bakartia baso bihurtuz.\nEibar.org atari honekin egin dut proba, eta hona hemen Texonek marraztu didan basoa: "euskal blogosfera". Ez galdetu nola egiten duen, baina hortxe aurkitu eta marraztu dizkit Eibar.org blog-komunitateko blogak (Mendigreen, Teknosexua, Etiam, eta beste guztiak), Goiena.net blog-komunitate osoa, IKTeroak, Sustatu, eta gainontzeko guztiak. Ezkerreko haritz tantai luzea Goiena.net da, eta eskumako pago inausi txaparrotea Faroa, eta atzeko lizar lepaluzea Sustatu.\nHonezkero, euskal blogariak ez gara basamortuan galdutako zuhaiska galdu eta soilduak, enbor zabal eta ostotsuz betetako zuhaitzak gara, baso ederra sortu dugu, eta oraingoek ematen duten gerizpean datozen urtaroetan ere jaioko dira kimu berriak, euskararen baso hau edertzeko eta ugaritzeko. Ernetuko dira gorostiak eta ezpelak, otsalizarrak eta ereinotzak, intsusak eta kuku-frakak; etorriko dira txori berriak eta subilandarak, satanderak eta lepazuriak, azkonarrak eta basahuntzak; sortuko da euskal blogosferaren zuhaizti aberats eta anitza, kolorez betea, usain ezberdinez josia.\netiketak: historia, internet, danetik-pixkat, eibarorg, teknologia\nBai poetikoa - Eta ederra - atera zaizula azken parrafotxoa. Zer eta... internet bezelako gauza grixa gai hartuta!\nArrazoi dezu. Baso hau ugaltzen ari da, eta ederretik asko du, gero eta gehiago.\nZabalaren artikulua interesgarria, betiko moduan. Eta zuk diozuna ere egia, jakina. Kantitatea baino, hobeto kalitatea. Dudarik ez. Baina askoren artean kalitate hobea lortzea ere errezagoa izaten da; eta ikuspegi zabal eta anitzagoa. Ez goaz bide txarretik, ez horixe. Datozen Gabonetan Zabalak beste laburpenen bat egingo digu? Ea zer dioen orduan...\nOso polita euskal blogosferari buruz egin duzun deskribapena. Egia da gure blogosfera hazten ari dela eta gero eta ederragoa dagoela baina, ez dut uste hazkundearekin "obsesionatu" behar dugunik. Ez ahaztu basoa, zaintzen ez denean, sasiz eta sastrakaz betetzen dela (suteak izateko arrisku handitzen delarik). Basamortuko palmondoek ere fruitu ederrak ematen dituzte eta eguzkiak kupidarik gabe erasotzen duenean itzal ederra ematen dute.\nEne iritziz, kopuruari baino gehiago egiten duten ekarpenari begiratu beharko genioke. Euskalduna izateak ez du esan nahi baliagarria denik. Hezkuntzan ere, urte askotan, Euskaraz egiten zen edozer gauza ontzat ematen zen, gure hizkuntzari mesede egingo ziolakoan baina, errealitateak oso bestelako datua eman zigun: gogoratu Euskal Herriko ikasleen Euskararen ezagutzari buruzko datuak nolakoak izan diren.\nEz dut uste blogosferaren errealitatea hori denik baina, komeni da itsu itsuan ez ibiltzea.¡Piano piano si va lontano!\nOso interesgarria iruditu zait Jabi Zabalak idatzitakoa: http://www.sarean.com/sarean/703#more-703\nAnimo eta jarrai ezazu basoa ereiten.


Uztailaren 1ean “Mozal Legeari ez. Herriak desobedientzia!” enkartelada ibiltaria Donostian | Usurbildarrak aurrera\n← Jaietan “Herritarron borondatea errespetatu, Erraustegirik ez!” pankarta udaletxeko balkoian\nUsurbilgo Lanbide Eskolak Zubieta erdiguneko Energia Kontsumoaren diagnosia burutu du →\nUztailaren 1ean “Mozal Legeari ez. Herriak desobedientzia!” enkartelada ibiltaria Donostian\nUztailaren 1ean (larunbata) bi urte beteko dira ‘Mozal Legea’ (Hiritar Segurtasunerako Legea) indarrean sartu zenetik. Egun horretarako Eleak Mugimenduak herri mugimendu ezberdinekin elkarlanean, Gasteizen eta Donostian manifestazioak deitu ditu, “Mozal Legeari ez. Herriak desobedientzia!” lemapean. Donostiako ekimena enkartelada ibiltaria izango da eta arratsaldeko 19:30ean abiatuko da Bulebarretik.\nDesobedientzia dinamikak abian\nDesobedientzia dinamika abiatu dute guzti honen harira, mobilizazioaren aurreko asteetan zehar ekimen gehiago iragarriz.\nLehenengo ekintza ekainaren 14ko goizean izan zen Eusko Legebiltzarrean. Bertan, ekintzaile talde batek mobilizaziora deitzeko pankarta bat jarri zuen Legebiltzarreko hesian. Horrekin batera, Mozal Legearen artikulu ezberdinekin egindako paperezko hegazkinak bota zituzten barrura, instituzio honen ardura salatzeko. 2015 eta 2016 urteetan zehar Mozal Legea 8.087 aldiz aplikatu dute EAEn. Horretaz gain, 2016ko ekainaren 22an, legebiltzarraren ordezkaritza politikoaren gehiengoak Mozal Legea ez aplikatzeko konpromisoa hartu zuen arren, ordutik 2016. urte amaiera arte 2.857 aldiz aplikatu zutela ohartarazi dute.


UBEAT berezia: kirol elektronikoak doan Replaytekan | Euskaltel Blog\nUBEAT berezia: kirol elektronikoak doan Replaytekan\nGustuko dituzu kirol elektronikoak? Ez utzi ikusi gabe Lo mejor de UBEAT saio berezia. Replaytekan doan ikus dezakezu azaroaren 3tik (asteartea).\nBideojokoak gustuko dituztenen kanala da UBEAT; erreportajeak, elkarrizketak, bideojokoei buruzko iritziak eta kirol elektronikoak gustuko dituztenentzako edukiak eskaintzen ditu.\nKanalean arrakasta arrakasta handia duten 5 atal eta 27 programa eskainiko ditugu, eta, haiekin, kirol elektronikoetan aditua bihurtuko zara. Ezagutzen dituzu?\nEz galdu bideojoko lehiakorren munduko azken berrikuntzak: hurrengo lehiaketen kontaketa, ekipoetako azken aldaketak, eta polemikei buruzko informazioa, eztabaidetan egunean egoteko.\nJakin nahi duzu zer prestatu duen Nintendok Mario Brosen eta konpainiaren 35. urteurrenerako? Ez galdu informazio-saio onena.\nIbaik eta Kapok kulturaren, musikaren, telebistaren, interpretazioaren, kirolaren, influenceren eta, jakina, kirol elektronikoen munduko gonbidatuak jasotzen jarraitzen dute, hala nola El Cejas, Daniela Blume, Lolito Fernández eta Paula Gonu.\nBideorik onenek ‘League of Legends’, ‘CSGO’, uneko elkarrizketak eta bideojokoetako azken berriak erakutsiko dizkigute. Erlaxatzeko eta labetik atera berri diren erreportaje eta jokaldiekin harritzeko unea da.\nBideojokoen munduko trikimailurik, bitxikeriarik eta azterketarik onenak. Ikusi Brain Trainingen bertsio berria, Fortniteko plataforma anizkoitza eta uneko bideojokorik onena: Slenderman.\nKirol elektronikoen munduan murgiltzeko prest? Ez galdu Lo mejor de UBEAT saio berezia Euskaltelen telebistan.


Zer gertatzen zaigu hiltzen garenean? • ZUZEU\nZer gertatzen zaigu hiltzen garenean? –\nJosu Lopez-Gazpio kimikan doktoreak, Zientzia Kaieran.\nBizitza honetan oso gauza gutxi dira ziurrak. Halere, bada bat halabeharrez eta segurtasun osoz gertatuko dena: hil egingo gara. Zu ere hilko zara, bai. Agian ez gaur, ezta bihar ere, baina, egun hori iritsiko da eta hil egingo zara. Zelulen bizitzak muga bat du eta geure gorputzeko zelulak etengabe berritzen badoaz ere, guztiak muga bat du. Mugaldera iristen goazen neurrian, erreflexu okerragoak izango ditugu, gaixotasunek errazago erasoko gaituzte, nerbio-sistema ez da gai izango garunak emandako aginduak betearazteko, muskuluak ez dira gai izango aginduak betetzeko eta, baliteke, garuna bera ere aginduak emateko gai ez izatea. ‘Kaput’ horren ostean, alabaina, geure gorputza ez da bat-batean desagertzen eta hainbat prozesu kimiko eta biologiko gertatuko zaizkio. Nola, bada, ez da zientziarik egongo hil ostean ere?\nHil ondoren hainbat prozesu kimiko eta biologiko gertatzen dira gorpua deskonposatzen den bitartean (Manfred Kain).\nHil ondoren bihotzak odola punpatzeari uzten dio eta, pixkanaka, odola koagulatu egiten da eta lodiagoa egiten da. Odola ez denez zirkulatzen ari, grabitateak berak gorputzaren beheko aldeetara eramaten du odola postmortem hipostasia edo livor mortis deritzon prozesuan. Bihotzak odola punpatzen ez duen bezala, biriken jarduera ere eten egiten da. Hil ostean arnasteari uzten zaionean, zelulek ez dute oxigenorik jasotzen. Oxigenorik gabe, zeluletan dauden mitokondriek ezin dute ATPa ekoiztu. ATPrik gabe, zelulak ez dauka energiarik eta bere jarduera guztiak eten egiten dira. Hala ere, heriotza klinikoaren ondoren, denbora batez -hainbat minutu, ordutara iritsi daiteke- zelulek bizirik jarraitzen dute geratzen zaien oxigenoarekin eta zeluletan karbono dioxidoa ekoizten da -mitokondriek martxan jarraitzen dutelako tarte batez-. Era berean, heriotza klinikoaren hurrengo bizpahiru orduetan rigor mortis delakoa hasten da. Muskuluak gogortu egiten dira eta malgutasuna galtzen dute. Fenomeno horrek ez du asko irauten; izan ere, zelulak bizirik jarraitzen dute beste tarte batez eta haien metabolismoak ATPa azido laktiko bihurtzen du muskuluak deskonposatzen hasten direlarik -eta horrekin bigundu egiten dira-.\nZeluletan ekoizten den karbono dioxidoa azidoa da eta, denboraren poderioz, zeluletan dauden organuluak eta zakutxoak apurtu egiten dira. Horren ondorioz, babestuta eta zelulatik bereizita egon behar ziren entzimak askatu egiten dira eta zelula bera digeritzen hasten dira. Nolabait, zelula bere burua jaten hasten da. Prozesu hori zelula barrutik kanpora gertatzen denez, zelulak nutrientez beteriko poltsatxoak bihurtzen dira. Nutriente guzti horiek erakarrita, hainbat bakterio eta onddo gorpura hurbiltzen dira eta hildako zelulen nutrienteak hartzen dituzte. Pixkanaka, muskulu eta organoak likidotzen hasten dira. Putrefakzioa hasi da. Giza-ehunak erasotzen dituzten mikroorganismoen metabolismoaren ondorioz, hainbat eta hainbat substantzia ekoizten dira -horietako batzuk gas egoeran-.\nAskatzen diren gasen artean, freona legoke, adibidez. Freona likido hozgarria da, hozkailuetan erabiltzen dena, hain zuzen ere eta klorofluorokarbonoen taldekoa da -ozono geruza kaltetzen duten gasak-. Bentzenoa ere askatzen da, hain zuzen ere, gasolinan dagoen hidrokarburo minbizi-sortzailea. Igortzen diren beste gasen artean sufredun konposatuak daude -ustel-usainaren erantzule nagusiak- eta baita metanoa eta karbono tetrakloruroa ere. Karbono tetrakloruroa, esaterako, su-itzalgailuetan erabiltzen zen toxikoa dela ezagutu zen arte. Fase honetan askatzen diren molekula nagusiak putreszina eta kadaberina dira. Putreszina eta kadaberina, beste 400 bat konposaturekin batera, gorpuen usain txarraren erantzuleak dira. Esan behar da, halere, putreszina ez dela gorpuen deskonposizioarekin bakarrik lortzen eta, besteak beste, gernuak eta semenak ere putreszina dute.\nMikroorganismoen lanaren ondoren, haragi gehiena desagertzen doa eta geroz eta bigunagoa da, usteltzen ari den seinale. Horrekin batera animalia handiagoak gerturatzen dira, besteak beste, zizareak eta kakalardoak. Intsektuek gainerako haragi ustela erabiltzen dute elikatzeko eta, horrela, hezurrak bakarrik geratzen dira. Denboraren poderioz hezurretan dauden proteinak ere deskonposatu egiten dira eta hezurraren mineralak bakarrik geratzen dira -nagusiki hidroxiapatita, alegia, kaltzio fosfatoa-. Denbora luzea pasata, hidroxiapatita ere hauts bihurtuko da eta horrela, gorputza osatzen zuen materia guztia, organikoa eta ez-organikoa, Naturako beste elementuen parte izatera pasatzen da. Horrela, hautsa bizigai bilakatu zen bezala, bizigaia hauts bilakatuko da. Zikloari berriro hasiera emateko, noski; izan ere, hauts bilakatu diren nutriente guzti horiek beste animalientzat elikagai izan dira eta landareentzat ongarri ona izan dira.\n¿Qué ocurre después de la muerte?, Moheb Costadi, elpais.com, 2015.\nBiología de la muerte, ecofuneral.es\n¿Qué hay después de la muerte?, naukas.com, 2014 (bideoa).\ngorpua, heriotza, zientzia\nHerri-kibutza «hipotesi»aren kontrako objekzio serio bakarraz (2)\nZer duzu buruan “Zer gertatzen zaigu hiltzen garenean?”-ri buruz\nOYHARZABAL Gabi 2019-06-24 08:25\nZer gertatzen da hiltzen garenean? Bakarrik gorputzaren kimiko aldaketak, errautsa bilakatzeko? Gure arbasoek duela 10000 urte, uste duzu horri pentsatzen zutela?\nBistan da ezetz! Eta orain, giristinoak zertan sinesten dute? Bizia segitzen da eta gure arima Jainkoaren ospetsuan izanen da ezagutzen ez dugun molde berri batean… Horrengatik gorputzek errespetua merezi dute eta ez “Eguzki orlegi (berde)”, -frantsesez “Soleil vert”- filman bezala: zahartuta, gizakia bere kabuz, bere burua gorputz erraustegira joaten zen…\nItsuak gira… eta fedegabekoak.\nLilik bere Aingeruari galdatzen dio: Biziaz mintza hadi, bizidunagoak izan gaitezen.\nEz dun bizia oraino ezagutzen sortzen ari baihaiz. Biziaz oraino amesten dun.\nDATORREN BIZIARI PAREKATUZ, ORAIKO BIZIA HERIOA DUN.\n(“Aingeruekin solasean” liburutik, orria 214)


UPV/EHUko LAB, Steilas, ELA eta CCOO sindikatuon adierazpen bateratua garbitzaileen greba dela eta | LAB UPV/EHU\nAzpikontratatutako enpresen langileen aldarrikapenekin bat egiten dugu, hots, 2019ko eta 2020ko soldaten igoera adostua; lanaldi partzialak (eta ondorioz, soldata partzialak) murritzteko eta lanpostu hutsak betetzeko sistema berri eta adostua martxan jartzea; lanaldi zatituarengatiko osagarriaren ordainketa, Eusko Jaurlaritzako garbitzaileei ordaintzen zaien bezala, ekiparazioa erreala izan dadin; eta enpresa hauetan dituzten lan-zama jasanezinak Hezkuntza Saileko enrpesetekoekin parekatzen joateko neurriak hartzea. Finean, Hitzarmen Kolektibo berria negoziatu eta adostea gehien-gehienak emakumezkoak diren sektore honetako langileen lan-baldintzak hobetzeko eta pairatzen duten prekarietatea eta lan eta osasun baldintza duinak eskuratzeko.\nEHUko Administrazioari dei egiten diogu gatazka honetan enpresek duten jarrerekin ez lerrokatzera. Zentzu honetan, zabaldu dituen komunikatuetan islatzen den jarrera errefusatzen dugu, berak azpikontratatutako enpresen langileen lan-baldintza eskasek eragindako lan-gatazka baita. Zer dela eta eman behar ditu UPV/EHUk bere plantillako langileak ez diren beste enpresa batzuetako grebalarien datuak? Ez da izango UPV/EHU lerrokatuegi dagoela Eusko Jaurlaritzarekin eta garbiketa enpresak gidatzen d(it)u(z)tenekin? Horiek bezalako adierezpenekin sustatzen du Errektore Taldeak unibertsitatearen autonomía?\nEHUko Errektore Nekane Balluerkari dei egiten diogu hitz hutsetatik lurra zapaldu eta ekintza zehatzak gauzatzera pasa dadila. Sektoreko langile gehienak emakumeak dira, langile hauen %40 baino gehiago lan-jardunaldi partzialekin ari da lanean eta lan segurtasun eta osadun baldintza kaskarretan leku askotan. Zer kontrol eta jarraipen mota burutu ditu baldintza guzti hauekiko EHUk? Zer neurri hartu ditu betetzen ez diren kontratuetako baldintzak betearazteko eta aurreikusitako neurriak hartzeko?\nGreba honen bitartez sektoreko sindikatuek espero dute enpresek negoziazioari seriotasunez berriro heltzea, azpikontratutako garbitzaileen lan eta osasun baldintza duinetan etor daitezen gure ikastegi eta zerbitzuetara guk egunero sortzen dugun zaborra biltzera eta leku guzti horiek hurrengo egunean txukun eta garbi egon daitezen.\nBeraz, gure elkartasuna eta begirunea merezi dutelakoan, EHUko langileak deitzen ditugu eurekiko elkartasuna adieraztera.\n← Oinarrizko zerbitzuen pribatizazioa garesti ateratzen da\tZALDIBAR ARGITU lanuzte deialdia →


Gipuzkoako senideekin izandako bileraren ondoren, ELAk bilera batera deitu ditu egoitzen gatazkaren konponbidean inplikatuta dauden hiru aldeak\nELAko ordezkariak eta Gipuzkoako zahar-egoitzetako senide-elkartearekin bildu dira goiz partean. Bi aldeek bat etorri dira Gipuzkoan sektoreak bizi duen gatazkari irtenbidea bilatzeko bilera bat deitzeko Lan Harremanen Kontseiluan abenduaren 10rako. Bilera honetan, sindikatu, patronala eta Gipuzkoako Aldundiak hartuko lukete parte. Dagoenekoz, 142 greba egun egin dira Gipuzkoako erresidentzietan.\n?Gipuzkoako Foru Aldundiak orain arte Gipuzkoako egoitzetako milaka langile eta erabiltzailek bizi duten lan eta gizarte-gatazkaren konponbidean urratsak egiteko erakutsi duen borondate?eza, azpimarratu dute ELA eta Sinideak elkarteko arduradunek bileraren ostean.\nELAko ordezkariek senideen elkarteari adierazi diote egin beharreko?pausuak eman dituztela?Lan Harremanen Kontseiluak bilera batera dei egin diezaien gatazkaren konponbidean inplikatuta dauden hiru aldeei.?Bilera abenduaren 10ean izango da.\n142 greba egun egin ditugu ELAko egoitzetako eta eguneko zentroetako langileek. Betiere lan-baldintzak duintzeko eta zerbitzuaren kalitate eskasa hobetzeko asmoarekin.


Disko gogor - Wikipedia, entziklopedia askea.\n(«HDD» orritik birbideratua)\nArtikulu hau informatika gailuari buruzkoa da; beste esanahietarako, ikus «Disko».\nDisko gogorra (ingelesez: hard disk, HD edo HDD akronimoekin laburtu ohi dena) ordenagailu baten informazio iraunkorra gordetzen duen gailua da. Disko gogorrek datu kopuru handiak gordetzeko gaitasuna izaten dute eta azkarrak dira datuak bilatu, ezabatu eta idazterakoan.\nOrokorrean disko gogorrak, magnetiko digital grabazio sistema erabiltzen du.\nDisko hauetan, karkasa barrenean, zentrokide plater pila bat aurkituko dugu. Plater hauek biraka hasten direnean, abiadura handia lortzen dute. Plater hauetan zehar inpultso magnetikoak irakurri edo idazteaz arduratzen diren buruak daude. Estandar ezberdinak daude ordenagailua disko gogorrarekin komunikatzeko garaian. Erabilienak Integrated Drive Electronics (IDE), SCSI, eta SATA dira, azken hau 2004ean estandarizatua.\nLantegitik ateratzen den bezala, disko gogorra ezin da sistema eragile batengatik erabilia izan. Lehenik maila baxuko formatu bat eta partizio bat edo gehiago definitu beharra daude eta gero gure sistemak uler dezakeen formatu bat eman behar zaio.\nSolido egoerazkoak bezala deituriko mota desberdinetako diskoak ere existitzen dira informazioa biltegiratzeko erdieroalezko memoria erabiltzen dituztenak. Disko mota hauen erabilera konputagailu oso onentzat mugatzen zen orokorrean, bere prezio altuagatik, nahiz eta gaur egun merkatuan aurkitu daitezke kapazitate baxuko unitate ekonomikoagoak ordenagailu pertsonalen erabilerarako. Horrela, pista cachea solido egoerazko memoria bat da, memoria RAM mota, solido egoerazko gogor baten barruan.\n3 Konexio motak\n4 Egitura logikoa\n7 Funtzionamendu mekanikoa\n8 Disko gogor baten ezaugarriak\nHasiera batean disko gogorrak atera ahal ziren, gaur egun, ordea, itxiak saltzen dira gehien bat.\nLehenengo disko gogorra 1956. urtean agertu zen, Ramac I deitutakoa izan zen, IMB 350 konputagailuarekin aurkeztua izan zena: Tona bat pisatzen zuen eta 5 MB ko ahalmena zuen. Hozkailu bat baino handiagoa zen disko gogor honek, huts balbulekin lan egiten zuen eta bananduta zegoen kontsola bat behar zuen manipulatu ahal izateko.\nDisko gogorretan aplikatu zen hasierako teknologia oso sinplea zen. Metal magnetikoarekin metal disko bat kubritzen zen, hauek gero sektoreetan banatzen ziren.\n1992. urtean, 3,5 pulgada neurtzen zuten disko gogorrak 250 MB eko ahalmena zuten. Hamar urte geroago 40 GB (40.000 MB) ko ahalmena izatera iritzi ziren. Gaur egun disko gogorrak 4TB (4.000.000 MB) ko ahalmena dute.\n2005. urtean, Samsung eta Nokia disko gogorra zuten lehenengo mugikorrak aurkeztu zituzten, baina ez zuten arrakasta handirik izan, zeren flash memoriak baztertu zituzten, batez ere hauskortasun eta nagusitasun arrazoiengatik.\nDisko gogor baten barruan plater ugari daude (2 eta 4 artean), hauek disko kontzentrikoak dira eta denek batera egiten dute bira. Burua (irakurri eta idazteko gailua) denak batera, kanpora edo barrura mugitzen diren eta bertikalki lerrokatuta dauden beso multzo bat da. Plater hauen puntan irakurketa/idazketa buruak daude, buruaren mugimenduari esker diskoaren kanpoko eta barruko aldeak irakurri ditzakeenak.\nPlater bakoitzak bi aurpegi ditu, eta beharrezkoa da irakurketa/idazketa buru bat aurpegi bakoitzarentzat (ez da buru bat plater bakoitzeko, buru bat aurpegi bakoitzeko baizik). Zilindro-Buru-Sektore eskema begiratzen bada, hasiera batean 4 beso ikusten dira, bat plater bakoitzarentzat. Errealitatean, beso bakoitza bikoitza da, eta 2 buru ditu: bat plateraren goiko aurpegia irakurtzeko eta bestea behekoa irakurtzeko. Orduan, 4 plater irakurtzeko 8 buru daude. Irakurketa/Idazketa buruek ez dute inoiz diskoa ukitzen, ordez oso gertu pasatzen dira (3 nanometro arte). Baten batek ukitzera iristen bada, diskoan eragozpenak sortuko lituzke, plateren abiadura handia dela eta (7.200 rpm, 120 km/h ertzean).\nKonexio motak[aldatu | aldatu iturburu kodea]\nDisko gogorretaz hitzegiten dugunean aipatu ahal ditugu haien konexio motak ama plakarekin, hau da SATA, IDE, SCSI edo SAS.\nIDE: Integrated Drive Electronics, gazteleraz: “Dispositivo electrónico integrado”. 2004. urtera arte saltzen ziren. Apalak, luzatuak eta zabalak dira.\nSCSI: Hiru modutaz azaltzen dira: SCSI estandarra (Standard SCSI), SCSI azkarra (Fast SCSI) eta SCSI zabala-azkarra (Fast-Wide SCSI). SCSI\nbatek 7 disko gogor kudeatu ahal ditu.\nDokumentuak[aldatu | aldatu iturburu kodea]\nSATA: berriena da. 3 motakoak dira: SATA1 150 MB/s-ko transmisio abiadura dauka, SATA2 300 MB/s-koa, gaur egun zabalduena; azkenik SATA3 600 MB/s-koa. Itxuraz IDE baino askoz txikiagoa da eta erosoagoa.\nSAS (Serial Attached SCSI): abiadura handitzen du eta konexioa eta deskonexioa beroan ahalbidetzen du. Honen ezaugarrietako bat da transferentzia abiadura handitzen duela konektatuta dauden dispositiboen zenbakia handitzean. Gainera 16 dispositiboen mugarekin bukatu egin du, horregatik espero da SAS teknologia SCSI teknologiari ordezkatzea. Gainera konektorea konektorea SATA-ren konektore berbera da, beraz disko gogor hauek erabili ahal dira.\nBideraketa[aldatu | aldatu iturburu kodea]\nKontzeptu desberdinak daude diskoko eremuak adierazteko:\nPlatera: disko gogorraren barruan dauden disko bakoitza.\nAurpegia: platereko alde bakoitza.\nBurua: buru zenbakia. Aurpegiaren zenbakia ematea bezala da, aurpegi bakoitzeko buru bat dago eta.\nPista: aurpegi baten barruko zirkunferentzia. 0 pista kanpoko ertzean dago.\nZilindroa: pista desberdinen multzoa. bertikalki lerrokatuta dauden zirkunferentzia guztiak dira (bat aurpegi bakoitzeko).\nSektorea: pista bateko zati bakoitza. Sektorearen tamaina ez da finkoa, gaur egungo estandarra 512 byte izanik.\nLehenengo erabili zen bideraketa sistema CHS (zilindro-buru-sektore), hiru balio hauekin diskoaren edozein datu koka daitekeelako. Aurrerago sistema errazago bat sortu zen: LBA (blokeen bideraketa logikoa), disko osoa sektoreetan banatzean eta bakoitzari zenbaki bat ezartzean datza. Hau da gaur egun erabiltzen dena.\nDisko barruan daude:\nMaster Boot Record (abio sektorea), partizio taula daukana.\nPartizioak, fitxategi sistema kolokatu ahal izateko beharrezkoak.\nGaur egun disko gogorren belaunaldi berria PMR teknologia erabiltzen dute, zeinek biltegiratze dentsitate gehiago ahalbidetzen du.\nEgoera solidoko unitateak: egoera solidoko unitate edo SSD bat bada datu biltegiratze dispositibo bat zeinek memoria ez hegazkor edo memoria hegazkor batean eraikita egon ahal dena. Ez hegazkorrak egoera solidoko unitateak dira, gaur egun memoria flash txipekin eraikita daude. Ez dira diskoak, baina berdin jokatzen dute praktikoki onura gehiago eginez oztopo teknologikoak baino. Horregatik garrantzia gero eta handiago artzen ari du merkatuan eta uste da etorkizunean disko gogorrei ordezkatuko dietela memoria ez hegazkorren erabilera ingenieritza informatikan inplementatzeko.\nEuskarri horiek oso azkarrak dira zati mugikorrak ez baituzte eta energia energia gutxiago kontsumitzen dute. Guzti hau oso fidagarriak eta fisikoki iraunkorrak egiten ditu. Hala ere bere GBeko prezioa oso altua da disko gogorren Gbetako prezioarekin konparatuz eta honek oso garrantzitsua da biltegitze beharrez hitz egiten dugunean, gaur egun Terabytesetan neurtzen direnak.\nHala ere industriak etxeetarako soluzio teknologiko honen alde apustu egin du, baina kontuan hartu beharko da sistema hauek modu egoki batean konektatuak izan behar direla.\nDiskoak ez diren diskoak: egoera solidoko unitateak “disko” bezala kategorizatu egin dira hainbat alditan, baina ez dira diskoak zeren ez dituzte bere datuak azal zilindriko edo plateretan gordetzen. Erru honek askotan jendeari “SSD” Solid State Disk esan nahi duela pentsatzera eramaten du, baia errealitatean Solid State Drive esan nahi du.\nDisko gogorrak mantentze-lan bat behar dute, hauek dira egin beharreko gauzak disko gogor bat ongi mantentzeko:\nez kendu alboetan eta batzuetan aurreko aldean aurkitzen den etiketa grisa, honek hautsa sartzea edo diskoa rajatzea, modu berean elektrizitatea gidatzen ahal duen hautsa datuak mugitu eta arazoak sor ditzake;\nez estali zulo txikiak, aire filtro direlako eta gainkarga sortu ahal duelako;\nitzalaldi batek disko gogorra zauritu ahal du, beraz itzalaldi baten ondoren ordenagailua deskonektatu behar da;\ndisko gogorra kolpeak izatea saihestu behar da.\nFuntzionamendu mekanikoa[aldatu | aldatu iturburu kodea]\nDisko gogor batek du:\ndatuak gordetzen diren platerak;\nplaterak bira arazten dituen motorra;\nburua mugitzen duen elektroimana;\nkontroleko zirkuitu elektronikoa, du: ordenagailuarekin interfazea, cache memoria;\nhezetasuna ekiditeko poltsatxo lehorgarria (silizezko gela);\nzikintasunetik babesten duen kaxa eta;\ntorlojuak, gehienetan bereziak.\nDisko gogor baten ezaugarriak[aldatu | aldatu iturburu kodea]\nKontutan hartu behar diren disko gogorraren ezaugarriak dira:\nBatez besteko atzipen denbora: nahi den zilindroan orratza jartzeko behar den batez besteko denbora.\nBilaketarako batez besteko denbora: orratzak periferiatik disko gogorraren erdira joateko behar duen denboraren erdia.\nLatentzia: diskoak bira erdia emateko behar duen denbora, atzipen denboraren batez bestekoaren berdina. Behin disko gogorreko orratza diskoko zilindroan jarrita, datua buru azpian kokatu arte birak eman behar ditu; hau gertatzeko behar den denbora, batez beste, diskoak bira erdia emateko behar duen denbora; honengatik latentzia biraketa abiaduraren desberdina da, baina gutxi gorabehera honen proportzionala da.\nAtzipen denbora maximoa: nahi den zilindroan orratza jartzeko behar den gehienezko denbora. Batez besteko atzipen denboraren bikoitza da.\nPistaz pistako denbora: uneko pistatik hurrengora saltatzeko denbora.\nTransferentzia tasa: ordenagailura informazioa transferitu daitekeen denbora.\nPistako cachea: pista cachea solido egoerako memoria bat da, RAM mota, solido egoerako gogor baten barruan. Solido egoerakoak bezala deituriko mota desberdinetako diskoak informazioa biltegiratzeko erdieroalezko memoria erabiltzen dituzte. Disko mota hauen erabilera superkonputagailuetara mugatzen da, bere prezio altuagatik.\nInterfazea: ordenagailua eta disko gogorraren arteko komunikazio bidea. IDE/ATA, SCSI, SATA, USB edo Firewire izan daiteke.\nErrotazio abiadura: RPM kopurua.


HARRERA | MUSEOA | Museoaren historia\nBaionako Euskal Museoaren egoitza Dagourette merkatariaren etxe ohia da. 1924ko otsailaren 2an ireki zen\nMuseoa 1924an ireki zen, Dagourette etxean. Hau Baionako merkatari baten etxe ohia da. Eraikin hori 17. mendean eraiki zen, Errobi bazterrean, eta hiriko eraikin zaharrenetarik da. Portuko merkataritzari eta burgesiari lotu etxebizitzen adibide bakanetarik da. 1991n, monumentu historiko gisa sailkatu zuten. Ederki zaharberritua izan da eta, 2001az geroz, osoki berritua izan den museografia bat eskaintzen du, hiru estaitan barna. Etnografia saila portuko biltegietan sartu da; arte et historia saila etxeko estaietan dago.\n20 gela tematikotan banatu bisita ibilbidea argialdearen inguruan antolatzen da. Argialdea kanpoko argia sartzera uzten duen muntadura handia da. Museoan, agerian eman 2 000 objektu eta margolan inguruk euskal kulturaren alderdi desberdinak irudikatzen dituzte: kanpainako eta etxeko bizia, ehorzketa errituak, eskulangintza, itsasoko eta ibaiko jarduerak, bestak eta jokoak, eskualdeko historia… Gela batean, Baionako portua 1805ean erakusten duen planoa bada, erliebean egina. Hiri historikoaren ezagutzeko gakoak eskaintzen ditu. Preseski, museoko azken estaiko leihoetatik hiriko alde zaharreko teilatuak ageri dira.\nMuseoaren data nagusiak, sortu zenetik orain arte\n1897: Euskal Ohiduraren Kongresua izan zen, Donibane Lohizunen. Han, lehen aldikotz, bilduma baten biltzea eta Euskal Herrian museo bat irekitzea aipatu zen.\n1922ko maiatza: Baionako Herriko Kontseiluak Société des Sciences, Lettres, Arts et Études Régionales de Bayonne elkarteari eskatu zion Baionako Euskal Museoaren sortzea, antolatzea eta kudeatzea, Dagourette etxean, Baiona ttipian.\n1924: Museoa publikoari ireki zitzaion.\n1954: Frantziako Museoen Zuzendaritzak Museoa kontrolatu zuen. Haren kudeaketa osoa Baionako Herriaren esku gelditu zen.\n1965: Euskal museoaren adiskideen elkartea sortu zen. "Bulletin du musée basque" aldizkaria sei hilabetean behin argitaratzen hasi zen.\n1988: Argitu euskal museoaren hezkuntza zerbitzua sortu zen, Bordeleko errektoretzarekin partaidetzan.\n1989ko ekaina: Museoa hetsi zen, segurtasun arrazoiengatik.\n1991ko otsaila: Dagourette etxea Monumentu Historiko gisa sailkatu zuten.\n1991-1992: Monumentu Historikoen zerbitzuak Dagourette etxean lehen aldikotz esku hartu zuen, Kortsarioen kaira ematen duen fatxadaren berritzeko.\n1992-1993: 1992ko abenduan, Baionako Hiriak arkitekto museografoen hautatzeko konkurtsoa abiatu zuen. 1993ko uztailean, Bernard Althabegoïty eta Zette Cazalas hautatu zituzten.\n1994: Gaztelu Berriko bi hegalen antolatzeko obrak egin ziren.\n1997ko ekaina: Gaztelu Berriko obrak bururatu ziren eta bildumak hara eramaten hasi ziren.\n1998ko ekaina: Gaztelu Berriko aldi bateko erakusketa gelak ireki ziren.\n2001eko ekaina: Baionako Euskal Museoa berriz ireki zen, Dagourette etxean.\n2007: Museoaren kudeaketa sindikatu misto bati eman zitzaion. Sindikatu misto horrek Pirinio Atlantikoetako Kontseilu nagusia (orain Departamendu Kontseilua), CABAB egitura (orain Euskal Hirigune Elkargoa) eta Baionako Hiria biltzen ditu. Baionako Hiria eraikinen eta bildumen jabe da eta tutoretza administratiboa segurtatzen du.\n2008: Museoko publikoen zerbitzua plantan ezarri zen. Argitu hezkuntza zerbitzua horien barne da. Bordeleko errektoretzarekiko partaidetzak aitzina segitu zuen, beste molde batez.\n2011: À la découverte des lieux de culture : comprendre un musée (Kultura lekuen ezagutzeko: museo baten ulertzea) programa akademikoa abiatu zen.


NORMATIVA-GESTION-MASTERES-Capitulo-2 - Masterrak eta Graduondokoak - UPV/EHU\nII. Kapitulua. Kredituen aitorpena eta transferentzia\n15. artikulua. Eragina.\nKredituak aitortuz gero, ikasleak titulazioan eskatzen diren kredituak osatzeko falta duen kreditu kopurua baino ez du egin beharko.\nAitortuko den unitatea irakasgaia izango da. Aitorpenena egiterakoan kontuan hartuko da gainditutako kredituei dagozkien gaitasunak eta aitortzak. Horretarako, ezinbestekoa da ikasleak behar besteko informazioa aurkeztea aitortzea gura duen kredituen ikasketa planean zehaztutako gaitasunen inguruan. Halaber, kredituen aitorpen eskaerei buruzko txostenetan, masterretako batzorde akademikoek gaitasunen eta edukien antzekotasuna hartuko dute aintzat, eta ez irakasgaien edukien eta luze-laburren parekotasuna. Ezin izango dira irakasgai zatiak aitortu. Nahitaezko eta hautazko irakasgaien bidez edo kanpoko praktiken bidez lortutako kredituak aitortu ahal izango dira, betiere, izaera, helburu eta gaitasunak antzekoak badira.\nEz dira aitortuko gradu amaierako edo master amaierako lanengatik lortutako kredituak, espezifikoki mugikortasun programa batean egiten direnak izan ezik.\nHitzarmen espezifikoen bitartez araututako unibertsitate arteko ikasketa bateratuei dagokienez (mugikortasuna edo titulazio bateratuak), hitzarmenetan ezarritakoa beteko da, betiere, UPV/EHUko araudiaren kontrakoa ez bada.\nLan esperientziagatik edo esperientzia profesionalagatik eta unibertsitateko ikasketa ez-ofizialengatik (berezko ikasketengatik edo etengabeko prestakuntzagatik) gehienez ere ikasketa planeko kredituen % 15 aitortu ahal izango dira guztira. Kreditu horiek ez dute zenbakizko kalifikaziorik izango, eta, beraz, ez dira kontuan hartuko ikaslearen espedientea barematzean.\nSalbuespenez, egindako unibertsitate ikasketa ez-ofizialengatik aitortu ahal izango da goiko paragrafoan adierazitako kredituen portzentajea baino handiagoa, eta baita ehuneko ehuna ere (hau da, kreditu guztiak), baldin eta titulu ez-ofizial hori irakasteari uzten bazaio, desagertzen bada eta haren ordez ezartzen bada titulu ofizial berria, zeinaren barruan aitortuak izango diren egindako kreditu akademikoak. Kasu horretan kalitatea bermatzeko barne sistemek ziurtatu beharko dute prozedura egokiro betetzen dela ikuspegi akademikotik.\nMasterreko batzorde akademikoak kreditu kopuru bat emango dio ikasleek aurkeztutako unibertsitatetik kanpoko prestakuntzari, kontuan hartuta prestakuntzaren edukiak eta lortutako gaitasunak. Kreditu horiek aitortutako kreditu moduan agertuko dira ikaslearen espedientean. Prozedura honi jarraituz gehienez ere titulazioko kredituen % 15 aitortu ahal izango dira.\n17.-. artikulua. Kredituak aitortzeko prozedura.\n1.- Kredituak aitortzeko prozesua hasteko, ikaslea matrikulatuta egon behar da kasuan kasuko masterrean, hau da, kredituak aitortzea nahi duen horretan. Matrikulatu ondoren, ikasleak urrats hauek eman beharko ditu erakunde ofizialetan edo izen handikoetan egindako ikastaro edo lanen aitorpena lortzeko:\nEskari orria, behar bezala beteta.\nZiurtagiri akademiko pertsonal konpultsaturik, edo kopia eta jatorrizkoa, erkatzeko.\nKredituak aitortzeko eskariak ikusita, masterreko batzorde akademikoak aitorpen proposamena aurkeztuko dio masterraren ardura duen ikastegiko aitorpen batzordeari, hilabeteko epean. Horretarako, espedienteko dokumentu guztiak bidali beharko dizkio batzordeari.\nIkastegiko aitorpen batzordeak eskariei buruzko erabakia hartu, eta jakinaren gainean jarriko ditu bai masterreko batzorde akademikoa eta bai ikaslea. Erabaki horretan ageri beharko da zein kreditu aitortu den eta zein ez, halakorik balego. Aitortu ez diren kredituen kasuan, arrazoiak azaldu beharko dira.\nIkastegi bakoitzeko aitorpen batzordearen erabakien aurka, interesdunek gora jotzeko errekurtsoa aurkeztu ahal izango diote errektoreari, erabakia jakinarazi eta hilabeteko epean.\nKredituak aitortzeko eskariari buruzko erabakian honako hauek jaso behar dira:\nLan esperientziagatik edo esperientzia profesionalagatik eta unibertsitateko berezko ikasketengatik edo etengabeko prestakuntzagatik aitortu den kreditu kopurua.\nZenbat kreditu ez diren aitortuko, eta zergatik.\n1.- Ikasleek tasak ordainduko dizkiote unibertsitateari baliozkotutako kredituengatik. Unibertsitateen arloko eskumena daukan Eusko Jaurlaritzako sailak zehaztuko du tasa horien zenbatekoa ikasturte bakoitzerako.


Potentzia handitu gizon ondoren 50 - Macho Man\nArazoak sortzen arrazoi askorengatik: egoneko bizimodua, pobrea dieta, ohitura txarrak, gehiegizko pisua, alkoholismoaren, etengabeko estresa, psikologikoa ezegonkortasuna. Ahultzen adina muskulu-markoa, eta maskulinoak indarra. Hori guztia negativamente barneko sexu-organoen eta gorputz osoa.\nGizon askok arazoak izan dituzten osasun adin eta galera jarduera fisikoaren eta murriztu potentzia gizonezkoetan ondoren, 50. Arrazoiak ezberdinak dira:\ngarapena hanturazko prozesuak ugalketa-sistema;\nikastaroa gaixotasun kronikoa forma, ez da sendatzen, nahiz eta gaztetan;\nezegonkorra hormonal porrota, hau da, saihestezina zahartzaroan;\ndiabetes ekar dezake testosterona maila txikiagoa denean, laguntza beharrezkoa da endocrinologist;\nhernia eragiten dieten sexu-funtzioa gizon;\nmurrizketa gizonezkoetan testosterona ondoren, 50;\nporrota behatzeko zure dieta;\nbat mantenduz pasiboa egoneko bizimodua, liderra pixkanaka lausotzen funtzio ugalketa-sistema;\narazo kardiobaskularrak jarduera, noiz ontziaren hormak pixkanaka-pixkanaka bihurtu meheagoa, gutxiago elastikoa, eta genitalak gelditzen da odola.\nAdina janzten bihotza eta metatzen kolesterola, horrela eragitea garapena gaixotasun larriak (bihotzekoak, trazua). Potentzia gutxitzen 50 ondoren, gizonak modu egokia ez joan medikuek, izan paratu auto-tratamendua eta metodo alternatiboak medikuntza, exacerbating egoera eta gaixotasuna pasatzen sartu kronikoa etapa.\nHorrela, zutitzearen disfuntzioa eta potentzia saihestezina da. Horrez gain, eragin jaitsiera sexu-funtzioa daiteke:\ntxarra egoera ekologikoa;\nmaiz, eta ez da dosed antibiotikoak, psikotropikoak;\neza ohiko sexu;\nalde batera utzi urteko prebentzio-azterketak medikuek.\nPixkanaka-pixkanaka murriztu muntaketa eta 40-45 urte: manifestua lehen sintomak kanpaiak. Eta adinaren arabera 50, gizon askok agerian utzi dute sorta osoa ahalik eta konplikazioak.\nGaldetu nola indartu nahi da, potentzia, ulertu behar da soilik tratamendu integrala eta ondorioak sexualitatea berreskuratu lagunduko gizontasunaren eta aurka babesteko garapena inpotentzia. Sexologists gomendatzen lehenengo eta behin kentzeko eragitea faktoreak eta ohitura txarra, ekar bizimodu aktibo bat, elikadura osasungarria eta egiteko sexu erregular bat. Handitzeko eta hobetzeko potentzia lagunduko farmazia drogak, ariketak, masaje, metodo tradizionalak.\nSildenafil pilulak handitzeko potentzia, libido handitu, areagotu iraupena sexu-harremanak. Aplikatu aurretik behar duzu argi eta garbi jarraitu argibideak. Ez hartu droga batera alkohola saihesteko intoxikazioa eta eraginkortasuna murrizteko, hala nola, terapia. Badira contraindications: odol-nahasteak, patologia kardiobaskularrak, hipertentsioa, gibeleko arazoak.\nImpaza homeopathic erremedio gisa, estimulazioa, dinamizatzeko eta betetze odol corpusak cavernosa. Droga adierazten da erabiltzeko flaccid erections, prononcés goiztiarra. Hartu 2 pilulak 3 ordu lehenago sexu-harremanak. Bigarren tablet, edan ahal izango duzu zuzenean 0,5 ordu, osagai aktibo dute denbora xurgatu ahal izateko, eta eragin terapeutikoa ez zen luzea datozen. Izan daiteke bigarren mailako efektuak: Alergia, goragalea, gorakoa, beherakoa. Itxura sintomak, hala nola, tratamendua behar dira amaitu.\nViagra pilulak goratzeko muntaketa bat, zabalketa arteria groin. Tresna hasten da, oso azkar jokatu. Baina posible buruz erabili behar Viagra behar lehen kontsultatu medikuari.\nLevitra versus Viagra agerpena ekintza ondoren 25 minutu pilula hartu ondoren. Ekintza oso luzea da\nSialis hobetzeko potentzia pilula formulario bat bezala analogikoa Viagra hasten barruan jarduteko 36 ordu, baina hartu janaria eta alkohola ez da gomendagarria.\nYarsagumba Txinako fabrikatzaileek batera biologikoki aktiboa belar osagarri gisa, droga segurua berreskuratu odol-fluxua pelbisa, hobetzeko potentzia eta libido, testosterona maila handitu. Ez hartu droga epilepsia, gehiegizko urduritasuna, bihotz-gutxiegitasuna, takikardia. Itxura desatsegina sintomak eta lo traba tratamendua behar etenda.\nGarrantzitsua da ulertzea, bakoitzak ertain ditu bere adierazpenak eta contraindications. Aurretik eskaera ondo ezagutu argibideak, identifikatzeko ahalik eta bigarren mailako efektuak.\nDuzu behar ez hartu sendagaiak berez eta sueztitu. Behar dute jardun eragin duten led murrizketa potentzia gizonezkoetan adin ondoren 50, gainera, hobetzeko arousal, bete odol zakila.\nGizon batzuk erabili kremak eta gelak topically aurretik sexu-intimitatea emakumezkoak bazkide. Hobe da erosi frogatua tresna farmaziak ordena iruzurra saihesteko eta itxura desatsegina sintomak (azkura, erretzea, alergiak).\nLortzeko terapeutikoa eta eragin terapeutikoa galderari erantzunez: nola goratu potentzia 50 ondoren, adierazten da gisa erabiltzeko dieta Osagarriak osagarriak elikadura.\nOndo laguntza hobetzeko geldoegi erections eta sexu-potentzia 50 urte, ez bakarrik sendagaiak eta dieta OSAGARRIAK, eta folk erremedioak belar:\nfenugreek (haziak) aspalditik erabiltzen pertsona inpotentzia tratatzeko. 1 tbsp. l. pour esnea (1 Kopa), irabiatu eta edan berehala;\nginseng (10 g) pour ura irakiten (400 ml), infuse, tentsio eta hartu 2 tsp 2 aldiz, egun bat;\nkrasavka (tintura). Hosto lehorrak (2 koilarakada) pour vodka (0,5 litro), azpimarratzen 7 egun leku ilun batean, tentsio eta hartu 8-10 tanta 3 aldiz, egun bat.\nPrestatzeko sendagarriak tinctures etxean erabili ahal izango duzu ezkaia, Siberiako ginseng (atera), gizonezkoen yartishnik, erromero aromatikoa erro, ginseng, calamus, nettle (hosto). Ahal izanez gero, decoctions eta infusioak hartu behar bazkariak aurretik, hau da, erabilgarria gaixotasunak prostatako. Eguneroko sarrerarekin laster kentzeko arazoak potentzia.\nMed. Prestatzeko ixten ezinbestekoa gizonen 50 urte txarra muntaketa. Zergatik eztia (250 g) nahasten ardo gorria (500 ml), eta jarri hozkailuan 5 egun ondoren, iragazi, hartu 2 tsp 2 aldiz, egun bat.\nShilajit (tincture). 2G urarekin nahasten (10 tbsp), bat egin decoction 1 tbsp. l. jan aurretik.\nApioa (erro, 200g) + jengibrea (10g) nahasten ur distilatu (300 ml), irakiten 15 minutu, tentsio, hartu hotz 2 tsp 2 aldiz, egun bat\nJengibrea (erro) azpimarratzen vodka edo gozagarri gisa gehitu labean ondasun, entsaladak, bazkariak. Konbinazio eztia bikaina da erremedio normalizatzeko potentzia.\nBaratxuri, grate eta tintura gehituz vodka. Hartu tanta batzuk 3 aldiz, egun bat.\nJakina, potentzia da, 50 urte eta odol-fluxua zakila eragina produktuak zein hartu gizonen eguneroko. Baina batzuk sor ditzake seizures eta ekar ahultasuna potentzia, zirkulazio eskasa. Dieta paper garrantzitsua jokatzen garapena hormonak gizonezkoa, estimulatzen ugalketa-sistema, Oro har.\nHobetzeko libido, testosterona produkzioa, eta natural excitability gizonen erabili behar dira, hala nola, produktu gisa: zekale-ogia, galeper-arrautzak, baratxuri, tipula, pomegranate, pikuak, intxaurrak, kalabaza haziak, itsaski, arrain (berdela), esnekiak (gazi-krema, jogurtak), espinakak, apioa, eztia eta edozein espeziak, jogurt, cottage gazta.\nOna gehitu entsaladak zainzuriak, beets eta tipula handi bat bezala produktuak hobetzeko potentzia. Erabilgarria edan azenario zukua zutitzearen disfuntzioa jan eta intxaurrak eskukada bat egunero, esnea. Itzultzeko bere antzinako potentzia laguntzen ardo zuria, nahikoa da hartu 100 gramo egunero.\nHanditzeko potentzia 50 ondoren, garrantzitsua da ihardun jarduera fisikoa, horrela sakabanatzen odol, odol-fluxua hobetzeko zakila. Aplikagarriak erregularra squat, jaistea etxebizitza inflating prentsa, biraketa-mugimendua pelbisa luzatzeko ertz muskuluak, Footing distantzia luzeak. Hau da, frogatutako metodo zaharrak handitzeko potentzia.\nGarrantzitsuena, gizon ondoren, 50 urte behar duzu positiboki begiratu emaitza positiboa izan da. Eman ahal izango duzu masaje erotiko bat Txinako medikuntza jarduten zenbait puntu oinak eta eskuak motaren arabera akupuntura eramaten iraunkorra emaitza positiboak, normalizatzeko odol-zirkulazioa handitzeko, libido.\nEz panic, azken finean, prozesu biologiko gorputza eta ugalketa-sistema da itzulgarria. Garrantzitsua da desagerrarazi negatiboa abiarazle, ezartzea intimitatea emakume batekin estresa kentzeko, eta ez kezkatu baino gehiago trifles. Itxura sintoma desatsegina da azkarrago joan medikuek arazoa identifikatzeko, helburua konplexuak tratatzeko.\nGizonezkoetan 50 urte igaro ondoren, gorputza aldatzen ari da, erabat murriztu testosterona maila, eta genitalak dira bizi androgen gabezia. Zaharberritzea eta hobetzea potentzia 50 urte igaro ondoren gabe hormona ordezko terapia bete gabezia androgens eta beste hormonak gorputzean.\nGizonak zaindu behar bere pisua, odol-presioa eta kolesterol-odola, eta horrek eramaten hondatzea ontziak eta mugimendua odol, gainkarga zure zakila.\nEz ahaztu itxura lehen kanpaiak murriztu potentzia, noiz gizon zentzu bat izan hutsunearen, depresioa, suminkortasuna. Erabat kopurua murriztu sexu-kontaktuak. Bakarrik tratatzeko aukera emango azkar eta denbora errekorrean handitzeko potentzia ondoren, 50 urte gizonak.


Elkartasun arropa biltegitik - Ongi etorri Errefuxiatuak\nElkartasun arropa biltegitik\ncristina2022-01-05T10:44:05+01:002022-urtarrila-5|Categories: Komunikatua|2 Comments\n2021.urtea badoa, eta bada garaia balantzea egiteko, nola gauden azaltzeko. Maria Reina Parrokian dagoen Biltegian ikusi ahal izan dugu zein gogorrak izan diren migratzaileentzat azken bi urteok, batez ere kale gorrian “bizi” (hori bizitzea baldin bada), lo egiten duten hainbat eta hainbatentzat. Parrokiari mila bider mila esker, benetan.\nOsasun egoera dela eta, kontu handiz ibili gara, bai gure bai beraien onerako. Biltegia soto heze batean dago; hori kontuan hartuta, lekuz aldatu genuen arropa, atetik gertuago. Aldi berean, txanda bakoitzean saiatzen gara jende gehiegi (boluntario eta erabiltzaile) ez izaten elkarrekin, posible den neurrian distantzia mantentzeko.\nLekuaz aparte, egutegia ere aldatu egin dugu eta orain larunbatero dago zabalik biltegia. Horrela errazago da etortzea ikasten duten mutilentzat, eta baita ere emakume eta familientzat, umeekin etorri ahal direlako. Bataz beste, 200 pertsona etorri dira hilabetero, eta gero eta handiagoa da seme-alabekin datozen emakume kopurua.\nBoluntarioen taldea nahiko finkatuta dago eta arazorik gabe osatzen ditugu txandak. Taldean bost pertsona migrari ere sartu dira eta komunikazioa errazten digute. Oso pozik gaude.\nUda ostean larrialdian egon ginen apur batez, berokiak, mantak, dendak… amaitu egiten zirelako, baina elkartasun sareak martxan jarri dira: María Reina Parrokia bera, eta Santutxuko beste parrokia batzuk, Fadura, Eskurtze eta Erandioko Institutoak, hainbat talde Kantabrian, Azpeitian, Plentzian, Zorrotzan, Trapagan, Arrigorriagan… Zaporeak, Elikagai Bankua… Eskerrik asko guztioi, bene-benetan.\nBadaude ere biltegira hurbiltzen diren pertsonak arropa ematen; haientzat egingo dugu horri bat zer eta norentzat egiten dugun eta OEE nor garen azaltzeko.\nAzken hilabetean izugarrizko lana egin dugu jaso dugun guztiarekin: garraiatu, sailkatu, ordenatu… eta orain berriro daukagu denetatik eta bai mutilek bai emakume eta umeek behar dutena hartu ahal dute. Geure ustez, hori ere bizitza zaintzea da. Hemen gaude, eta egongo gara, leku ezberdin eta osagarrienetatik borroka eginez.\nZeren Bilboko soto heze batetik ere mundua aldatzen saiatu ahal den.\nsaioa 6 urtarrila, 2022 at 11:02 am - Reply\nBasurton bizi naiz, Bilbo.\nnora hurbildu naiteke neguko arropa ustera ??\nzer ordutegian ??\nEskerrik asko egiten duzuen lanagatik.\nadmin 6 urtarrila, 2022 at 11:08 am - Reply\nBegiratu web orriaren azalean dagoen kartela


EH Bilduk aurrekontuen "lanketa serio eta sakona" egingo du : Bidasoko Hitza\nEH Bilduk aurrekontuen "lanketa serio eta sakona" egingo du\nTaldetik salatu dutenez, aurrekontuak "erabat kontinuistak" dira. "Gutxi dira agertzen diren aldaketak, eta hauetako asko legeak hala behartuta egin dira", adierazi dute.\nJose Diez, Jokin Melida eta Dani Berasategi EH Bilduko udal ordezkariak.\nOrain dela lau aste inguru, 2019ko aurrekontuetarako udal gobernuak egindako proposamena jaso zuten oposizioko talde guztiek. EH Bildu taldetik salatu berri dutenez, aurrekontuak “erabat kontinuistak” dira. “Gutxi dira agertzen diren aldaketak, eta hauetako asko legeak hala behartuta egin dira”, adierazi dute koalizioko bozeramaileek.\n“Udal gobernuaren aurrekontu hauek ez dute ezer berririk aurkezten”. Irun luzaroko langabezi tasan lehenengo postuetan dagoela salatu dute, eta errenta pertsonala Gipuzkoako baxuenetakoa dela. “EH Bildu ezin da aurrekontu hauen konplizea izan. Ez dira batere berritzaileak, aurreko 30 urteotako gabeziak mantentzen dituzte, eta ez diote gure hiriaren errealitateari aurre egiten”, gehitu dute.\nEgoera horren aurrean, hausnarketa propioa plazaratu du koalizioak. “Irungo EH Bilduk argi eta argi azaldu nahi du 2019ko aurrekontuetan, ez dugula udal gobernuarekin inongo negoziazioetan sartuko”. Erabaki hori hartzeko ondorengo aurrekari eta argudio jarri dituzte mahai gainean: azken urteotako txikikeriak edo apurrak, kreditu aldaketarekin gertatutakoa edota udal gobernuaren komunikazio kanal eza.\nHorregatik guztiagatik, EH Bilduk “aurrekontuen lanketa serio eta sakona” egingo duela jakinarazi du. Horretarako, elkarte eta eragile ezberdinekin “entzute ariketa bat” egingo dutela diote, ondoren, zuzenketa ezberdinak planteatzeko. Proposamenarekin aurrera egiteko, udalbatzaren gehiengoa beharko du koalizioak, eta hori dela eta, oposizioko taldeekin hitz egiteko eta akordioetara iristeko asmoa adierazi du.


parkea • ZUZEU\n1820an hasi ziren parke honetako lanak, Birgitarren komentuaren baratzeetan. Gaur egun, legebiltzarraren atzealdean dago XIX. mendeko estilo erromantikoz sortutako parkea. Bihurgunez beteriko bideak, ...\nPPkoa izango da hurrengo lau urteetan Gasteizko alkatea, Javier Maroto. Hartu berri duen erabakia honakoa: BAI Center auditorium polemikoa baztertu egin du eta esparru horretan geltoki intermodala era...